Perkhidmatan di Klinik Ibu dan Anak Dan Senarai Klinik di Sekitar Lembah Klang

Kehamilan adalah satu berita yang pastinya ditunggu-tunggu oleh setiap pasangan yang berumah tangga. Apatah lagi jika ianya adalah kali pertama.
Kehamilan merupakan satu fasa yang akan dilalui oleh setiap ibu. Ia adalah fasa yang amat penting dan para ibu perlu memberi perhatian yang sewajarnya kepada kesihatan sepanjang tempoh ini untuk keselamatan kedua-dua ibu dan bayi.

Rawatan semasa mengandung adalah proses yang mahal yang antaranya merangkumi ultrasound, pemeriksaan bulanan, suplemen pranatal ibu dan suntikan untuk mengelakkan penyakit untuk kedua-dua ibu dan anak. Warga Malaysia bernasib baik kerana boleh mendapati rawatan percuma atau dalam kos yang sangat rendah dari Klinik Kesihatan Ibu dan Anak (KKIA) yang disediakan oleh kerajaan – dibawah pengurusan Kementerian Kesihatan Malaysia (KKM).
Ada yang mungkin keliru dengan klinik kesihatan (KK) dan klinik kesihatan ibu dan anak (KKIA). Yang pasti, keduanya berada di dalam satu pentadbiran yang sama bagi perkhidmatan kesihatan awam yang disediakan oleh kerajaan Malaysia kepada rakyatnya.
Apakah Klinik Kesihatan Ibu dan Anak (KKIA)?
Sumber: theasianparent.com
Perkhidmatan kesihatan ibu dan anak adalah salah satu tanggungjawab kerajaan yang menawarkan perkhidmatan kesihatan khusus bagi golongan ibu dan anak, seawal anak di dalam kandungan. Sasaran utama adalah bagi golongan ibu hamil dan kanak-kanak yang beumur 6 tahun ke bawah.
Fokus perkhidmatan klinik ini adalah kepada penjagaan kesihatan pra-kehamilan, penjagaan antenatal, penjagaan intrapartum dan kelahiran, penjagaa postnatal, perancangan keluarga dan perkembangan kesihatan kanak-kanak. Klinik ibu dan anak ini terdapat di kebanyakan daerah di seluruh negara.
Tentunya banyak informasi yang ingin setiap ibu perlu tahu mengenai klinik ibu dan anak ini. Bertepatan dengan namanya, klinik ini menyediakan perkhidmatan perubatan kepada ibu dan anak, seawal kandungan sehingga anak mencapai umur 6 tahun.
Masalah kesihatan yang dihadapi oleh ibu hamil; contoh: anemia, hipertensi, diabetes, boleh menjejaskan perkembangan serta pembesaran bayi di dalam kandungan dan boleh mengancam nyawa ibu tersebut.

Pengawasan serta pengendalian kesihatan ibu yang rapi dan berterusan dapat memastikan pengesanan awal yang membolehkan tindakan yang sewajarnya diambil dengan segera.
Dari sinilah wujudnya mekanisme bagi memantau perkembangan ibu dan anak melalui pemeriksaan kesihatan di Klinik Ibu dan Anak yang menyimpan segala rekod kesihatan ibu hamil.
Selain fungsi utama sebagai pusat setempat pemeriksaan ibu hamil, KKIA berperanan sebagai sebuah klinik perubatan am bagi kanak-kanak. Pemeriksaan perubatan dan kesihatan bagi anak bermula seawal di dalam kandungan ibu, bayi setelah dilahirkan, pemantauan tumbesaran kanak-kanak serta mengenalpasti masalah kesihatan sebelum dirujuk ke pakar yang berkenaan.
Perbezaan Klinik Ibu dan Anak dengan Klinik Kesihatan Biasa
Ada yang mungkin keliru – Klinik Kesihatan (KK) dan Klinik Ibu dan Anak (KKIA) – bukankah fungsinya sama? Apatah lagi kebanyakan Klinik Ibu dan Anak, fasilitinya terletak di Klinik Kesihatan, dan berkongsi doktor dan jururawat yang sama. Ada benarnya. Berikut antara perbezaan antara dua klinik ini:
Masa rawatan/Operasi klinik:
Klinik Kesihatan beroperasi setiap hari, kecuali hari minggu dan cuti umum;Klinik Ibu dan Anak beroperasi pada hari dan sesi tertentu sahaja. Anda perlu mendapatkan temujanji sebelum berkunjung ke Klinik Ibu dan Anak.
Jenis rawatan:
Klinik Kesihatan memberikan rawatan am perubatan dan kes kecemasan sebelum di rujuk ke hospital dan pakar.Klinik Ibu dan Anak memberikan rawatan dan temujanji susulan khusus untuk kehamilan, kelahiran dan kesihatan kanak-kanak.
Kad rawatan/Rekod perubatan
Kad rawatan dan rekod perubatan bagi klinik kesihatan mengandungi maklumat yang agak terhad, dan rekod perubatan lengkap disimpan di klinik.Rekod Klinik Ibu dan Anak disimpan di dalam buku pink/merah yang mengandung maklumat lengkap perihal kandungan ibu, dan buku ini disimpan bersama ibu. Format and kandungan kesihatan ibu hamil adalah seragam di dalam buku ini, di mana doktor yang mengendalikan kes kecemasan sekiranya berlaku dapat memahami dan mengetahui sejarah kehamilan dan kesihatan ibu yang disimpan di dalam buku ini.Bagi rekod perubatan kanak-kanak pula, terdapat buku buku rekod kesihatan bayi dan kanak-kanak dari 0 bulan – 6 tahun, yang merekodkan pertumbuhan bayi dan rekod perubatan kanak-kanak seperti jadual imunisasi serta sejarah perubatan kanak-kanak. Buku ini juga menjadi rujukan sekiranya kanak-kanak perlu dirujuk ke pihak pakar bagi rawatan lanjut sekiranya kanak-kanak mempunyai masalah kesihatan yang berlarutan.
Buku Merah/Buku Pink
Rekod kesihatan ibu di Malaysia bermula dengan kad klinik, yang mempunyai maklumat penjagaan kesihatan ibu yang agak terhad. Tahun demi tahun, penambahbaikan dijalankan selaras dengan keperluan maklumat kesihatan, di mana pada hari ini, penggunaan buku pink ini menjadi satu platform lengkap maklumat kesihatan ibu dan bayi.
Sumber: yumpu.com
Secara amnya, buku rekod ini mengandungi maklumat mengenai perihal penjagaan kesihatan ibu iaitu kandungan semasa, tumbesaran janin, kelahiran, bayi yang baru dilahirkan dan postnatal. Ia juga merangkumi pendidikan kesihatan bagi ibu mengenai penjagaan semasa hamil, semasa bersalin, penyusuan susu ibu dan yang berkaitan dengan penjagaan ibu.
Tidak kira pengamal perubatan kerajaan ataupun swasta, buku pink ini amatlah penting dan mempunyai informasi yang seragam. Walaupun hospital swasta mempunyai versi buku pink sendiri, namun maklumat dan segala butiran penting kesihatan serta sejarah perubatan ibu mengandung adalah sama seperti buku pink dari klinik ibu dan anak.
Terdapat juga klinik dan hospital swasta menggunakan buku pink yang sama seperti klinik kerajaan. Tidak kira versi apa pun, buku ini amatlah penting bagi setiap ibu mengandung.
Pemeriksaan di Klinik Ibu dan Anak
Buku pink perlu dibuka bermula dari sebaik saja ibu mengetahui dirinya hamil – sebelum berakhirnya trimester pertama. Ibu hamil perlu mengenalpasti Klinik Kerajaan atau Klinik Kesihatan Ibu & Anak (KKIA) berhampiran berdasarkan alamat tempat tinggal semasa. Di sinilah ibu akan mendapatkan pemeriksaan pertama fasa awal kehamilan, dan seterusnya membuka buku pink ini.

Bagi yang pertama kali ke KKIA untuk pemeriksaan prenatal dan membuka buku pink, berikut adalah dokumen yang perlu dibawa bersama:
Kad pengenalanSalinan kad pengenalan suami atau sijil nikah (ibu tunggal tidak perlu)Bil elektrik atau air terkini untuk mengesahkan alamat rumah andaSurat rujukan daripada doktor atau klinik lain (jika ada)
Sebelum buku pink ini dapat dikeluarkan oleh KKIA dan diserahkan kepada ibu, berikut adalah prosedur yang perlu ibu lalui di klinik:
Jururawat akan mengukur berat dan tinggi ibu, serta merekodkan kesihatan ibu berdasarkan maklumat yang diperlukan – seperti kitaran haid, masalah dan sejarah perubatan lampau.Kiraan Tarikh jangkaan bersali (EDD) berdasarkan kiraan tarikh hari pertama haid terakhirUjian air kencing bagi mengesan kandungan protein dan gula dalam air kencing.Pemberian suplement prenatal seperti vitamin C, B kompleks, asid folik dan zat besi.Janji temu seterusnya bagi memantau kesihatan ibu dan bayi di dalam kandungan.
Setelah selesai, ibu akan diberikan buku pink yang akan merekodkan segala perkembangan kesihatan ibu dan bayi sepanjang kehamilan (prenatal) sehingga kelahiran (post-natal). Ini termasuklah temujanji seterusnya di KKIA dan hospital – kerajaan atau swasta mengikut pilihan ibu.
Jadual temujanji bagi pemeriksaan ibu mengandung, secara amnya adalah seperti berikut:
Sekali sebulan: bagi awal kandungan (trimester pertama) sehingga mingu ke 28 atau 7 bulan kandunganSetiap 2 minggu: bagi kandungan bulan ke 8Setiap minggu: bagi kandungan 8 bulan ke atas, sehingga waktu bersalin
Walau bagaimanapun, pemeriksaan dan temujanji ini mungkin berubah sekiranya pegawai perubatan yang memeriksa mendapati terdapat kehamilan ibu yang berisiko tinggi dan memerlukan pemantauan yang lebih kerap berbanding kandungan normal.
Kandungan buku pink – ibu & kandungan
Pada setiap buku pink ini, terdapat pelekat berwarna yang akan dilekatkan berdasarkan pemeriksaan yang dijalankan. Terdapat 4 warna iaitu putih, hijau, kuning dan merah. Warna ini memberi maksud risiko kehamilan bagi setiap ibu:
Sumber: story.motherhood.com.my/my
Putih: Tiada risiko: Boleh bersalin di mana-mana hospital termasuk hospital daerahHijau: perlu berjumpa dengan doktor di KKIA dan temujanji seterusnya bersama jururawat di bawah pengawasan doktor. Ibu hamil yang diberikan pelekat ini antaranya adalah primid, mempunyai berat badan berlebihan, mempunyai penyakit asma, sejarah kelahiran terdahulu melalui vakum dan lain-lain lagi.Kuning: Perlu pemantauan dotor pakar obstetrik & ginekologi (O&G). Antara yang memerlukan pemantauan pakar ini adalah ibu hamil yang mempunyai penyakit diabetes, darah tinggi, remaja hamil tanpa nikah dan lain-lain.Merah: Ibu hamil yang berisiko tinggi, yang memerlukan rujukan segera kepada pakar di hospital besar. Antaranya ibu yang mempunyai penyakit jantung, terdapatnya kontraksi pramatang.
Antara maklumat yang terdapat di dalam ‘buku pink’ ini adalah:
Sumber: story.motherhood.com.my/my
Maklumat peribadi ibu & suami:
Bahagian A: Sejarah kadungan yang terdahulu seperti bilangan kehamilan & tahun, status kandungan – lahir atau gugur, kelahiran pramatang, jenis kelahiran, tempat kelahiran, jantina anak, berat, komplikasi jika ada, status penyusuan ibu dan keadaan semasa anak (hidup/mati).Bahagian B: Ujian saringan antenatal – kumpulan darah, vaksin yg telah diambil, ujian HIV, talasemia da lain-lain informasi berserta Tarik dan keputusan ujian saringan yang diambil oleh ibu.Bahagian C: Sejarah kesihatan ibu dan keluarga seperti kitaran haid, kaedah perancangan keluarga yang diambil, masalah kesihatan ibu seperti penyakit kronik – darah tinggi, kencing manis, alergi, penyakit jantung, asthma dan lain-lain yang disenaraikan di dalam buku ini.Bahagian D: Maklumat kandungan semasa bagi ibu seperti BMI, jaundis, Tiroid, payu dara, pallor, system kardiovaskular dan pernafasan ibu, pemeriksaan gigi dan lain-lain maklumat yang berkaitan.Maklumat kandungan semasa bagi setiap temujanji yang dijalankan. Ini termasuklah Tarikh, temujanji merupakan lawatan rumah atau klinik, ujian makmal urine, rekod pemeriksaan tekanan darah, nadi, edema, tempoh kandungan, tinggi rahim. Maklumat bayi juga direkodkan di bahagian ini seperti kedudukan bayi, degupan jantung dan pergerakan bayi.
Maklumat lain yang direkodkan:
Selain dari rekod kesihatan ibu, bayi dan temujanji, berikut adalah maklumat lain yang terdapat di dalam buku pink yang akan menjadi rujukan ibu dan pihak yang memberikan rawatan:
Rekod kemasukan ke hospital sekiranya terdapat komplikasi sepanjang tempoh kehamilan yang memerlukan pemeriksaan pakar perubatan di hospital.Rekod perihal kelahiran seperti tarikh, tempat, suntikan yang diterima dan komplikasi semasa bersalin.Rekod Kelahiran bayi.Maklumat Postnatal bagi ibu – Tarikh discaj dari hospital, maklumat kesihatan ibu semasa discaj.Senarai Semak Pengendalian Postnatal – bagi mengenalpasti faktor risiko yang mungkin dihadapai setelah kelahiran.Senarai semak jaundis dan pemantauan jaundis bayi. Tahap jaundis juga akan direkodkan.Senarai semak penyusuan susu ibu.Jagaan postnatal di klinik – bagi janji temu postnatal seterusnya.
Kepentingan Buku Pink
Tidak kira hospital atau klinik – kerajaan atau swasta, buku pink ini amat penting dan ibarat nyawa kepada setiap ibu hamil dan bayi yang dikandungnya. Setiap catatan oleh doktor yang memeriksa, temujanji susulan atau berkala yang telah dtetapkan, perlulah diikuti dan difahami.
Selain itu, ibu juga perlu memberikan maklumat yang tepat serta tidak berselindung dari segala maklumat dah sejarah kesihatan terdahulu, yang boleh membawa risiko yang mungkin mengancam nyawa ibu dan bayi.
Ibu juga digalakkan membawa bersama buku ini sepanjang masa bagi menjadi rujukan pihak yang merawat sekiranya terjadinya kes kecemasan. Ini adalah kerana segala maklumat yang diperlukan terdapat di dalam buku ini dan mempercepatkan proses rawatan atau menyelamatkan nyawa, sekiranya berlaku sebarang kecemasan yang tidak dijangka.
Buku Rekod Kesihatan Kanak-Kanak
Buku rekod kesihatan bayi dan kanak-kanak yang mula digunakan pada tahun 1980an (kad kuning), telah berubah wajah pada tahun 1990an kepada kad bewarna biru (lelaki) dan merah (perempuan) dan kini setiap bayi yang dilahirkan diberi satu buku rekod kesihatan kanak-kanak yang lengkap dengan maklumat penting.
Secara amnya buku rekod kesihatan kanak-kanak ini diberikan kepada bayi yang dilahirkan di Hospital kerajaan. Terdapat juga hospital swasta yang terpilih berdasarkan kepada inisiatif kesihatan negeri masing-masing. Terdapat dua warna iaitu merah jambu (untuk bayi perempuan) dan biru (untuk bayi lelaki).
Sumber: Facebook @Bahagian Pembangunan Kesihatan Keluarga
Buku rekod ini digunakan semasa pemeriksaan kesihatan bayi di hospital/klinik kerajaan dan swasta semenjak dilahirkan sehingga umur 6 tahun.
4 Komponen utama adalah kegunaan rekod kesihatan kanak-kanak adalah:
Pemantauan perkembangan dan penilaian kesihatan.Saringan masalah kesihatan dan perkembangan.Bimbingan awal (pendidikan kesihatan).Rekod imunisasi.
Rekod imunisasi dalam buku ini mencatatkan status imunisasi samada lengkap atau ada keciciran. Rekod imunisasi ini diperlukan semasa kemasukan ke sekolah untuk direkod di dalam Buku Rekod Kesihatan Murid.
Bayi dan kanak-kanak yang dilahirkan di Hospital Swasta dan seterusnya mendapatkan rawatan imunisasi di Klinik Swasta juga akan diberi Kad/ buku Pemantauan kesihatan termasuk rekod imunisasi dan maklumat ini diperlukan semasa kemasukan ke sekolah kelak.
Kepentingan Buku Rekod Kesihatan Bayi & Kanak-kanak 0-6 tahun:
Menyimpan maklumat biodata kelahiran bayi anda dari lahir sehingga umur 6 tahun.Menyimpan rekod imunisasi anak anda dari lahir hingga umur 6 tahun. Rekod ini penting bagi kemasukkan ke sekolah, ke universiti dan ada juga yang memerlukan maklumat imunisasi untuk ke luar negara.Menyimpan rekod kesihatan dan perkembangan anak anda dari lahir hingga umur 6 tahun. Maklumat ini penting apabila anak masuk sekolah dan boleh digunakan sebagai rujukan sekiranya ada masalah pembelajaran di sekolah.Memberikan pendidikan kesihatan kepada anda sebagai ibu bapa tentang penyusuan susu ibu, pemakanan bayi, perkembangan anak anda, tips mengenai kesihatan seksual dan keselamatan diri, cara-cara untuk mencegah kecederaan & kemalangan di rumah dan tanda-tanda bahaya dalam kalangan bayi dan kanak-kanak.
Senarai Klinik Kesihatan Ibu dan Anak di Lembah Klang
Berikut merupakan senarai KKIA terdapat di Lembah Klang yang boleh menjadi rujukan para ibu bapa berdasarkan tempat tinggal yang hampir dengan rumah masing masing:
KKIA Cheras Baru
Jalan 49, Bukit E Cheras, 56100 Ampang Hulu Langat, Selangor No. Telefon: 03-4297 5853
KKIA Hospital Orang Asli Gombak
Hospital Orang Asli Gombak KM42 Jalan Pahang Lama 53100 Gombak SelangorNo. Telefon: 03-6189 2122
KKIA Kuala Kubu Bharu
Jalan Kolam Air44400 Kuala Kubu BaruHulu Selangor.No. Telefon: 03-6064 1257
KKIA Bukit Sentosa
Jalan Seroja 1A Bukit Sentosa 44200 RasaHulu Selangor.No. Telefon: 03-6104 0062
KKIA Kg Pandan
Kg Pandan, 55100 Ampang Hulu Langat Selangor
KKIA Jalan Bangsar
Blok 2, Tingkat Bawah, Flat Sri Pahang,Bukit Bangsar, 59000 Kuala Lumpur
KKIA Koperasi Polis Fasa 2
Dewan Komuniti Fasa 2, Taman Koperasi, Batu Caves, 68100 Kuala LumpurNo. Telefon: 03-6184 1767
KKIA Taman Pantai Indah
No. 7, Jalan 2/112F, Taman Pantai Indah, Jalan Pantai Dalam, 59000 Bangsar, Kuala LumpurNo. Telefon: 03-2282 5107
KKIA Bandar Tun Razak
Blok 92, Flat Sri Kota, Bandar Tun Razak, 56000 Kuala LumpurNo. Telefon: 03-9171 7129
KKIA Pasar Moden Gombak
Batu 5, Jalan Gombak, 53000 Kuala LumpurNo. Telefon: 03-4021 8030
KKIA Taman Sri Sentosa
Block 67, Taman Sri Sentosa,55800 Kuala LumpurNo. Telefon: 03-7781 4120
KKIA Cheras Makmur
No. 16 & 18, Jalan 2/96A, Taman Cheras Makmur, 56100 Kuala LumpurNo. Telefon: 03-9130 4796
Selain itu, boleh juga dirujuk di halaman ini:
Hospital Wanita dan Kanak-Kanak Kuala Lumpur


Cara Menyusukan Bayi Baru Lahir Berserta Gambar Pelbagai Posisi

Memang naluri seorang ibu itu ingin menyusukan si comel dengan susu badan sendiri. Tetapi rupanya bukanlah sesenang yang disangka. Ibu yang menyusu badan mestilah kuat fizikal dan mental untuk memberikan nutrisi yang secukupnya kepada bayi.
Banyak ilmu yang para ibu perlu belajar dan usaha untuk mahirkan diri seperti posisi penyusuan dan teknik menyusu yang betul.
Tanda-Tanda Bayi Anda Lapar
Terutamanya jika ini adalah anak sulung, tentu ibu-ibu masih tidak mahir dalam memahami kehendak si comel kan? Ramai yang menyangka bayi akan menangis apabila lapar. Itu tak semestinya ya.
Jadi macam mana nak tahu kalau si comel perlukan susu? Jom tengok beberapa tanda bayi lapar daripada perkongsian Hospital Putrajaya ini:
Bayi membuat bunyi berdecit yang perlahanBayi menggerakkan matanyaBayi menghisap jari atau kainBayi membuka mulut dan mengeluarkan lidahnyaBayi memusingkan kepala dan mencari-cari payudaraBayi menangis
Ada juga orang tua-tua cakap, bila susu badan ibu itu keluar dengan sendirinya, si comel sedang lapar lah tu. Betul ke macam tu ibu?
Posisi dan Cara Menyusukan Bayi Baru Lahir
Menurut Debra Rose Wilson, terdapat pelbagai posisi dan cara yang para ibu boleh cuba untuk menyusukan bayi baru lahir. Mengikut keselesaan dan situasi masing-masing, pilihlah posisi mana yang sesuai ya:
1. Cradle hold

Sumber: healthline.com
Ini adalah teknik penyusuan badan yang paling kerap dipraktikkan. Dalam posisi ini, ibu menyokong badan bayi dengan tangan yang paling dekat dengan payudara. Contohnya, jika anda ingin menyusu si comel dengan payudara belah kanan, tangan kanan anda yang akan menyokong belakang badan bayi.
2. Cross-cradle hold
Sumber: healthline.com
Berbeza dengan cradle hold, cross-cradle hold adalah sebaliknya. Jika anda menyusu si comel dengan payudara belah kanan, tangan anda belah kiri yang akan meyokong badannya.
3. Football hold
Sumber: healthline.com
Juga dikenali sebagai rugby hold, posisi penyusuan football hold dikatakan sesuai untuk ibu yang bersalin secara caesarean. Tangan anda akan memegang bayi di salah satu sisi badan anda sambil lehernya disokong dengan jari anda. Dengan cara ini, badan bayi tidaklah memberi tekanan pada perut ibu.
Selain itu, anda juga boleh lihat si comel menyusu dengan lebih jelas. Kebiasaannya, bantal diletak di bawah badan bayi untuk membantu ibu menyokong badan si comel.
4. Football hold untuk anak kembar
Sumber: healthline.com
Manakala jika anda dikurniakan anak kembar, ibu-ibu gemar memilih posisi football hold untuk menyusu si comel. Setiap anak akan berada di salah satu sisi badan ibu sambil badan mereka ditampung dengan bantal untuk memudahkan penyusuan.
5. Posisi side-lying
Sumber: healthline.com
Jika anda ingin menyusu sambil berbaring, boleh cuba posisi ini ya. Caranya senang je. Ibu akan berbaring pada mana-mana sisi badan dan susukan si comel tanpa disokong bantal ataupun selimut di bawah dan sekitarnya. Hanya gunakan tangan anda untuk menyokong badannya jika perlu ya.
6. Posisi laid-back
Sumber: healthline.com
Pernah tak para ibu mahu menyusu bayi tapi mahu bersandar sambil menonton rancangan kegemaran? Haa… bolehlah cuba posisi ini.
Selesakan kedudukan badan anda terlebih dahulu, alaslah belakang badan dan pinggang dengan bantal ke, kemudian susukan si comel terus ke payudara.
Biasanya dengan posisi ini, badan si comel kurang memerlukan sokongan. Mereka akan secara spontan menyelesakan diri mereka di atas badan anda.
7. Posisi upright
Sumber: healthline.com
Juga dikenali sebagai koala hold, cara menyusu sebegini sesuai untuk bayi yang lebih matang dan kuat lehernya. Si comel yang mempunyai masalah refluks dan masih tidak pandai untuk menelan susu dengan baik juga sesuai ya.
Ia dapat mengelakkan mereka daripada tersedak.
8. Posisi dangle
Sumber: healthline.com
Pada posisi ini, bayi anda akan berbaring dan badan anda akan menyusu dengan payudara seakan tergantung. Kaedah ini sesuai untuk ibu yang mempunyai masalah saluran susu tersumbat ya.
Tarikan graviti dan urutan pada payudara sambil menyusu dengan cara ini boleh membantu melancarkan aliran susu tau.
9. Posisi lying down untuk anak kembar
Selain dari football hold, posisi lying down sesuai juga untuk bayi kembar ya. Anda hanya perlu berbaring dan biarkan mereka menyusu sambil berada di atas badan anda.
Banyak kan posisi yang ibu-ibu boleh cuba? Jika anda selesa dengan posisi tertentu, tidak semestinya ia sesuai dalam semua situasi tau. Para ibu hendaklah bijak menyesuaikan diri ya? Yang penting, anda dan si comel selesa.
Tips Penting Untuk Penyusuan Bayi Baru Lahir
1. Kekerapan menyusu badan: Susu badan ibu akan dicerna dengan cepat tau. Jadi bayi yang menyusu badan biasanya lebih kerap menyusu berbanding bayi yang menyusu dengan susu formula. Secara ringkasnya, penyusuan susu badan adalah berkonsepkan feed on demand.
2. Teknik lekapan yang betul menurut Hospital Putrajaya adalah:
Sentuh bibir bayi dahulu dan tunggu mulutnya terbuka luas.Kemudian, gerakkan bayi ke arah payudara.Pastikan mulut bayi merangkumi lebih kawasan gelap (areola) payudara.Kemudian, pastikan mulut bayi melekap dnegan betul dan ampu payudara anda supaya selesa.
3. Nada menyusu yang betul ialah: hisap-telan-hisap-telan
4. Tanda susu ibu mencukupi menurut Kementerian Kesihatan Brunei ialah:
Si comel kelihatan berpuas hati. Mereka akan melepaskan sendiri puting payudara ibu.Si comel kelihatan tenang selepas menyusu.Berat badan mereka bertambah dengan kadar yang sihat.Kekerapan pembuangan air kecil dan besar adalah normal.Najis si comel banyak, sesuai dengan penyusuan badan.
5. Jika para ibu mengalami kekurangan susu badan, bolehlah cuba beberapa cara ini ya.
6. Selepas menyusu, jangan lupa untuk sendawakan bayi untuk mengeluarkan angin dan mengelakkan dari muntah susu ya.
7. Pastikan anda menyusu bayi dengan menggunakan kedua-dua belah payudara untuk mengelakkan masalah bengkak payudara.
Semoga Usaha Para Ibu Diberkati...
Sumber: istockphoto
Menyusu bayi yang baru lahir bukanlah mudah tetapi dengan panduan yang betul dan sokongan dari orang sekeliling, para ibu tentu akan berjaya. Semoga segala usaha murni ibu-ibu yang berusaha untuk menyusukan si comel akan diberkati olehNya.


Barang-barang Yang WAJIB Ada Dalam ‘First Aid Kit’ Untuk Merawat Luka Anak Kecil di Rumah

Menyediakan ’first aid kit’ di rumah sebenarnya sangat penting, terutamanya bagi mereka yang mempunyai anak kecil. Bagi Mama Siti sendiri, ia bukan sahaja perlu ada di rumah, malah sesetengah barang yang terdapat dalam ‘first aid kit’ tu harus dibawa ke mana-mana sahaja. Yelah, anak-anak kecil ni mudah sakit, jatuh akibat bermain dan sebagainya.

Sudah menjadi fitrah mereka untuk meneroka dan mempelajari sesuatu sepanjang proses membesar dengan melakukan pelbagai aktiviti yang melibatkan fizikal. Jadi, sangat normal untuk mereka jatuh atau terhantuk, lalu mengakibatkan luka, calar, dan parut.
Berdasarkan pengalaman Mama Siti, SANGAT penting untuk Mama sekalian menyediakan ‘first aid kit’ ini. Ia adalah sebagai rawatan kecemasan dan mengurangkan kesakitan tersebut menjadi lebih teruk, tambahan pula bagi luka-luka yang berdarah.
Kalau Mama tanya Mama Siti, Berikut merupakan top 4 barang-barang yang WAJIB ada dalam ‘first aid’ di rumah atau di mana sahaja bersama Mama.
Top 4 Barang Penting Dalam ‘First Aid Kit’
1. Termometer

Termometer merupakan ‘senjata’ utama mak-mak yang mempunyai anak kecil, sejak bayi lagi. Tambahan pula dalam keadaan sekarang, setiap keluarga WAJIB ada satu termometer di  rumah. Badan anak macam ‘suam-suam’ sikit, Mama terus periksa suhu badan anak dengan termometer ini. Macam anak Mama Siti, kadang-kadang lepas jatuh pun suhu badan boleh naik. Ada masa sampai demam panas selepas jatuh. Terkejut mungkin.
Mama jangan beli termometer yang biasa tau. Pastikan Mama beli termometer jenis digital dan berlampu pada bahagian yang menunjukan suhu badan – mudah untuk melihat bacaan suhunya pada waktu malam. Lagi ‘plus point’ kalau ia boleh mengeluarkan bunyi/tanda amaran jika suhu anak tinggi.
2. Spray Pembasmi Kuman
Spray ini penting untuk mencuci luka pada anak-anak. Kalau sebelum ini Mama hanya menggunakan air, spray pembasmi kuman ini juga cara yang sentiasa disyorkan untuk mencuci luka. Ia lebih berkesan membersihkan dan untuk nyah kuman di kawasan luka tersebut.

3. Krim untuk Luka, Gigitan Nyamuk dan Sebagainya
Selain luka akibat jatuh dan terhantuk, anak kecil juga sangat mudah digigit nyamuk. Kadang tu, entah dari mana mereka mendapatnya, tahu-tahu badan sudah mempunyai gigitan nyamuk atau luka-luka kecil.
Untuk krim ini, Mama Siti suka dapatkan dalam pelbagai saiz (jika krim tersebut didatangi dalam saiz yang berlainan). Saiz yang besar untuk dalam rumah dan saiz yang kecil akan dibiarkan di dalam beg diaper atau beg tangan saya sendiri.
4. Kain kasa (Gauze Dressings) & Plaster Dalam Pelbagai Saiz
Kain kasa atau ‘gauze’ sangat berguna untuk luka-luka yang lebih besar. Selepas Mama cuci kawasan luka tersebut, balutkannya dengan ‘gauze’ ini untuk mencegah pertumbuhan bakteria.

Untuk luka-luka kecil, plaster daripada Hansaplast sangat berguna! Biasalah, apabila anak-anak semakin membesar dan lasak, sana-sini senang luka. Hansaplast yang didatangi dalam pelbagai saiz ini juga sangat berguna buat kita yang dewasa. Mama Siti sendiri sentiasa beli lebih dan simpan dalam beg tangan dan kereta – untuk kegunaan seisi keluarga.
Selain daripada barang-barang di atas, penting untuk Mama merawat luka anak kecil di rumah dengan cara yang betul. Sekiranya Mama masih ragu-ragu untuk menjadi ‘jururawat’ bidan terjun di rumah apabila anak-anak terkena luka dan calar, Mama boleh cuba cara-cara merawat yang disyorkan dengan hanya tiga langkah ini:
Langkah-langkah Merawat Yang Disyorkan
Kawasan luka yang bersih adalah langkah pertama untuk penyembuhan yang optimum. Bersihkan luka dengan Hansaplast Wound Spray untuk melindungi luka daripada jangkitan bakteria. Langkah kedua adalah perlindungan luka daripada kotoran dan bakteria. Balut atau lindungi luka tersebut dengan plaster atau ‘sterile wound dressing’ daripada Hansaplast. Langkah terakhir adalah untuk membantu luka sembuh dengan lebih cepat dan selamat iaitu dengan meletakkan Hansaplast Wound Healing Ointment sehingga luka tersebut sembuh.
Mama Siti memang penggemar ketiga-ketiga produk yang dinyatakan di atas. Sejak diperkenalkan oleh rakan ibu yang lain, ketiga-tiga produk tersebut mesti ada dalam ‘first aid kit’ di rumah dan juga di dalam beg tangan saya..
Selalu Mama Siti kongsikan dengan rakan-rakan, tapi harini ini, saya nak kongsikan dengan Mama yang lain pulak.
Daripada awal penggunaan produk Hansaplast ini, Mama Siti boleh katakan anak-anak sendiri sudah mengetahui cara saya merawat luka mereka.
Hansaplast Wound Spray
Mama, kaki adik luka. Mana spray yang mama selalu guna tu? Kakak nak bersihkan luka adik,
Ujar anak sulung saya setiap kali nampak luka pada adik-adiknya atau diri dia sendiri. Spray ini membantu melindungi luka-luka daripada bakteria dan sangat sesuai untuk kulit anak-anak yang mulus dan sensitif.

Selalunya, saya sendiri yang meletakkannya pada luka anak, tetapi lama-kelamaan, saya percayakan anak sulung saya untuk merawat luka adiknya dengan spray yang sangat mudah digunakan dan tidak meninggalkan rasa sakit ini1. Malah, ia juga tidak meninggalkan kesan pada pakaian kerana cecairnya yang ‘colourless’.

Dah selesai cuci, saya lapikkan kawasan luka tersebut dengan plaster Hansaplast. Haa, mesti ramai tau plaster ni kan? Plaster Hansaplast membantu melindungi bakteria sehingga 99%*!
Plaster TERBAHARU Hansaplast Sensitive Kids
Ditambah pula dengan formulasi yang terkandung dalam ‘Hansaplast Sensitive Kids’ yang baru, ia lebih mesra kulit dan keserasiannya dengan kulit telah diluluskan secara dermatologi.

Sebab tu Mama Siti tak risau untuk pakaikan pada anak-anak. Ia juga bersifat hipoalergenik, ‘breathable’ dan melekap pada kulit anak-anak dengan selamat. Yang paling penting adalah ia mudah untuk ditanggalkan – tidak menyakitkan mereka dan tidak meninggalkan kesan.
Corak-coraknya yang menarik pun turut berjaya memikat hati anak-anak. Kadang-kadang, saya sendiri pening memilih corak untuk mereka kerana minat yang lain-lain.

Mak-mak mesti tak suka kulit anak-anak dipenuhi dengan parut bukan? Samalah dengan saya. Rasa terkilan jika ada parut pada kulit anak-anak. Nanti mulalah nak salahkan diri sendiri.
Untuk mengurangkan parut dan meningkatkan kadar penyembuhan luka mereka, Mama Siti akan sapukan Hansaplast Wound Healing Ointment ini.
Hansaplast Wound Healing Ointment
Salap penyembuhan luka ini sangat sesuai untuk luka kecil, calar-balar dan kulit kering. Ia juga sangat sesuai digunakan pada kulit bayi yang kering dan sensitif. Mama Siti sangat suka dengan produk ini kerana ia meningkatkan penyembuhan luka sehingga dua kali lebih cepat** dan mencegah luka kering yang boleh menyebabkan kegatalan.

Formulanya yang melembabkan, bebas dari bahan pewangi, pewarna atau pengawet tambahan, sangat membantu dalam proses penyembuhan kulit secara semula jadi lalu mengurangkan risiko parut pada kawasan luka tersebut. Selepas beberapa kali penggunaan, boleh dikatakan hampir kesemua bekas luka pada badan anak memang hilang! Seronok rasa kulit anak bersih daripada calar-balar dan parut.

Yang lagi best, produk-produk Hansplast ini sangat mudah didapati di Guardian, Watsons, Caring dan farmasi-farmasi terpilih di seluruh negara.
Malah, bermula daripada 1 hingga 30 September 2021, Mama boleh menebus RM5 TNG eWallet Reload Pin dengan pembelian minimum produk Hansaplast bernilai RM20 dan ke atas dalam satu resit di farmasi yang mengambil bahagian.
Promosi ini terhad kepada 500 penebusan pertama sahaja tau Mama. Jadi, cepat! Baca terma dan syarat-syarat di sini dan segera ke farmasi berdekatan yang mengambil bahagian. Takut menyesal kalau terlepas nanti.
Semoga perkongsian ini bermanfaat untuk Mama semua. Jangan lupa periksa semula ‘first aid kit’ yang ada di rumah – sama ada sudah ada atau tidak cukup lima barang-barang terpenting di atas. Percayalah, ianya sangat berguna semasa kecemasan.
* Plaster Hansaplast melindungi daripada kotoran & bakteria **Hansaplast Wound Healing Ointment menyembuhkan hingga 2x lebih cepat berbanding dengan luka yang tidak dirawat195% pengguna ujian setuju * *PMCF-Study, 95% agreement „Wound Spray is pain-free to use”, n=59, Freese R, physician, principal investigator, Hamburg, 2019


Caj Bersalin Di Hospital Kerajaan Yang Terkini

Buat bakal ibu dan bapa, jangan tunggu nanti dah beberapa bulan nak dekat due date baru nak survey caj bersalin di hospital kerajaan ya. Seeloknya, bila hamil je, buatlah persiapan sewajarnya seperti persediaan kewangan dan perancangan bersalin anda.
Dalam memilih hospital bersalin, ramai ibu yang memilih untuk bersalin di hospital kerajaan kan? Tapi untuk memillih pakej yang sesuai dengan perancangan dan keadaan kewangan anda, para ibu dan bapa perlulah jelas dengan keseluruhan proses dan kos bersalin terlebih dahulu.
Caj Bersalin Terkini Di Hospital Kerajaan
Caj untuk bersalin di hospital kerajaan merangkumi beberapa servis seperti caj wad, caj perubatan dan caj rawatan. Kadar caj-caj ini pula berbeza untuk warganegara dan warga asing.
Menurut laman web Kementerian Kesihatan Malaysia, kadar caj bersalin untuk warganegara ialah:
Caj Rawatan Bersalin Untuk Warganegara
Untuk servis bersalin di hospital kerajaan, caj yang berbeza akan dikenakan untuk servis yang berbeza seperti bersalin melalui pembedahan, bersalin biasa dan bersalin kembar.
Selain itu, kelas yang berlainan sama ada kelas 1, kelas 2 ataupun kelas 3 akan dikenakan kadar yang berbeza. Untuk pilih yang mana bersesuaian, jom kita tengok di bawah:
Caj Rawatan Bersalin
Jenis RawatanKelas SatuKelas DuaKelas TigaPembedahan CaesareanRM1,200RM400RM100Bersalin dengan bantuan: forcep/songsang/vakumRM600RM200RM50Bersalin kembarRM600RM200RM50Bersalin biasaRM450RM150RM10
Berbanding dengan hospital swasta, caj yang dikenakan untuk rawatan dan kelas yang berbeza di hospital kerajaan agak berpatutan kan? Manakala kos untuk wad pula:
Caj Wad Am
Caj sehari bagi seorangTidak berhawa dinginBerhawa dinginKelas Satu:  Bilik dengan 1 katilRM90RM120Bilik dengan 2 katilRM60RM90Bilik dengan 3 katil atau lebihRM45RM60Kelas DuaRM25RM40Kelas TigaRM3RM3
Bergantung kepada para ibu dan bapa ya. Ada yang lebih selesa tinggal dalam wad yang tiada penghawa dingin selepas bersalin. Jika begitu, kos pun boleh dikurangkan.
Manakala bagi mereka yang tidak mahu tinggal di wad am, bolehlah memilih wad eksekutif:
Caj Wad Eksekutif
KelasCaj sehariBilik dengan 1 katil (orang kenamaan)RM225Bilik dengan 1 katilRM180Bilik dengan 2 katilRM150
Caj Bilik Prosedur (Obstetrik)
Bilik bersalin (setiap kemasukan)RM120 (Kelas Satu sahaja)Dewan bedah (setiap kemasukan)RM120 (Kelas Satu sahaja)
Caj Rawatan Bersalin Untuk Warga Asing
Manakala untuk warga asing, caj servis bersalin adalah seperti berikut:
Fi Pesakit Luar
ProsedurKos perkhidmatan bagi satu lawatanRawatan Obstetrik & GinekologiRM40Perkhidmatan PostnatumRM40Calitan PapRM45Perkhidmatan Bersalin (termasuk di Pusat Bersalin Alternatif dan di rumah)RM200
Fi Wad
ProsedurKos perkhidmatan bagi wad sehariEksekutif:Bilik 1 katil (VIP)RM500Bilik 1 katilRM400Bilik 2 katilRM340Kelas Satu:Bilik 1 katilRM320Bilik 2 katilRM240Bilik 3 katil atau lebihRM200Kelas DuaRM180Kelas TigaRM160Bilik bersalinRM300NurseriRM60Nurseri rawatan khasRM140Nurseri dengan rawatan incubatorRM170
Contoh Pengiraan Caj Bersalin Di Hospital Kerajaan
Caj-caj bersalin yang dinyatakan di atas hanyalah anggaran caj umum bersalin di hospital kerajaan. Lain hospital mungkin lain caj bagi setiap rawatan ya.
Untuk para ibu yang bercadang untuk bersalin di Hospital Selayang, boleh tengok anggaran kos bersalin ini ya:

Sumber: kelabmama.com
Para ibu dan bapa bolehlah memilih pakej mana yang dirasakan sesuai. Jangan lupa untuk dapatkan nasihat doktor anda juga ya. Jika anda ingin tahu secara lebih lanjut, bolehlah rujuk di laman web Hospital Selayang ini ya.
Selain itu, Hospital Wanita dan Kanak-kanak Kuala Lumpur juga merupakan hospital bersalin yang bagus tau. Bolehlah juga dimasukkan dalam perancangan anda!
Manakala untuk para ibu dan bapa yang tidak tinggal di Semenanjung, janganlah risau. Di Sabah dan Sarawak juga terdapat banyak hospital yang boleh berikan rawatan bersalin yang bagus.
Sebagai contoh, Hospital Wanita dan Kanak-kanak Sabah. Bolehlah rujuk dokumen lengkap ini tentang caj-caj bersalin di sana ya.
Proses Untuk Mendaftar Bersalin Di Hospital Kerajaan
Apabila tibanya masa untuk bersalin, terdapat beberapa langkah yang para ibu dan bapa perlu lakukan. Menurut perkongsiannya, Nur telah menjelaskan prosedur pendaftaran bersalin di hospital kerajaan dengan terperinci:
1. Pendaftaran
Sumber: kierasakura.blogspot.com
Perkara pertama yang anda perlu lakukan adalah mendaftarkan diri. Dokumen yang anda wajib bawa ialah kad pengenalan diri dan buku rekod kehamilan. Selepas itu, para ibu akan dipanggil untuk pemeriksaan lanjut.
Ketika pendaftaran ini, bawalah bersama kelengkapan diri seperti air mineral, buah kurma dan maternity pad ya.
2. Menukar pakaian
Anda akan diminta untuk menukarkan pakaian dengan baju hospital dan perlu jalani ujian air kencing.
3. Pemeriksaan awal
Selepas itu, para ibu akan melalui pemeriksaan awal untuk mengetahui tekanan darah dan nadi sebagai contohnya. Anda juga akan ditanya mengenai tanda-tanda atau simptom bersalin yang anda telah dan sedang alami.
4. Pemeriksaan serviks
Kemudian, pakar kesihatan akan memeriksa kedudukan bayi dalam kandungan. Ibu akan diminta untuk baring dan pemeriksaan perut akan dilakukan.
Ini akan disusuli dengan pemeriksaan serviks. Penting ya untuk para ibu kekal tenang ketika ini.
5. Fasa pelahiran aktif
Jika anda sudah berada pada fasa pelahiran aktif, doktor mungkin akan melakukan ultrasound dan anda akan dimasukkan ke bilik bersalin. Di sana, para ibu akan dipasang alat CTG dan berada dalam pemantauan doktor.
Kebiasaanya, anda tidak boleh makan ya pada waktu ini. Pada pengalaman Nur, hanya apabila bukaan serviksnya 6cm barulah suaminya dibenarkan masuk ke bilik bersalin.
6. Bersalin
Sumber: istockphoto
Selepas selamat bersalin, para ibu akan diberikan sedikit masa untuk skin-to-skin moment dengan si comel. Kemudian bayi akan diazankan dan dibersihkan.
Manakala ibu pula akan dijahit pada ketika ini dan apabila selesai semuanya, anda dan bayi akan dibawa ke wad bersalin.
7. Wad bersalin
Sampainya di wad bersalin, para ibu bolehlah luangkan masa bersama bayi; menyusu dan melihat wajah si comel yang ditunggu-tunggu.
Makanlah buah kurma untuk mengembalikan tenaga ibu dan jangan lupa untuk serahkan uri pada suami untuk diuruskan ya.
8. Discharge
Jika anda bersalin normal dan tiada komplikasi, para ibu boleh pulang dalam masa satu hari je. Tetapi sebelum itu, luka anda akan diperiksa dan si comel akan diberikan suntikan BCG terlebih dahulu.
Selesainya pembayaran bil semua, para suami bolehlah bawa ibu pulang bersama si comel!
Semoga Proses Bersalin Para Ibu Dipermudahkan..
Rancanglah proses bersalin anda sebaiknya ya. Para ibu dan bapa hendaklah berbincang pada awal kehamilan lagi tentang kos dan proses bersalin ini supaya anda bersedia fizikal dan mental untuk menyambut kelahiran si comel. Semoga segalanya lancar dan dipermudahkan!


8 Cara Berkesan Hilangkan Sakit Gigi

Aduh… Mama Siti masih lagi teringat pengalaman apabila sakit gigi menyerang. Memang tak boleh tidur kalau terkena di malam hari kan?
Puncanya disebabkan Mama Siti lambat dapatkan rawatan sampaikan lubang gigi dah semakin besar. Memang berdenyut-denyut kepala dan telinga.
Nak jumpa doktor gigi pula, terpaksalah tunggu keesokannya. Jadi sementara tu, bermacam petua untuk hilangkan sakit gigi Mama Siti cuba tau.
8 Cara Hilangkan Sakit Gigi
Lain orang lain tindak balasnya kan? Jom cuba beberapa cara ini:
1.  Bawang putih

Sumber: istockphoto
Bawang putih terkenal sebagai makanan yang anti-radang dan antiseptik. Nilai perubatan yang ada pada bawang putih ini akan membantu untuk meredakan dan menghilangkan sakit gigi.
Antara kesan sakit gigi ialah, gusi kita akan membengkak. Dengan menghancurkan bawang putih menjadi pes dan tampal pada sekeliling gusi gigi yang sakit, radang pada gusi akan reda.
Bukan itu je, sifatnya yang antiseptik dipercayai dapat membunuh kuman dan bakteria yang menyebabkan gigi anda sakit.
Tapi tahanlah sikit rasa menyengat bawang putih tu ya.
2. Air garam
Sumber: istockphoto
Ini memang kaedah yang paling diamalkan kan dalam masyarakat kita? Bila sakit gigi atau terjadinya ulser dalam mulut, orang tua-tua memang akan suruh kita kumur dengan air garam.
Amalan mereka itu sebenarnya memang berasas tau. Mama Siti pun pernah cuba dan memang ia berkesan. Caranya senang sahaja.
Larutkan satu sudu kecil garam ke dalam air suam, sebaiknya air bersih yang bertapis. Kemudian berkumur je dengan air garam tu.
Lakukan selama beberapa kali setiap kali sakit datang menyengat. Fokuskan pada kawasan gigi yang sakit ya. InsyaAllah, sakit gigi anda akan beransur hilang.
3. Bunga cengkih
Sumber: istockphoto
Perasan tak, banyak jenama ubat gigi dan produk penjagaan mulut sekarang menggunakan bunga cengkih sebagai salah satu kandungannya? Ini kerana khasiat bunga cengkih itu memang terbukti berkesan ya.
Ia dapat menghilangkan bau mulut, membunuh kuman dan meredakan sakit gigi. Walaupun gigi anda berlubang besar, bunga cengkih dapat mengurangkan dan menghilangkan sakit gigi anda. Ini kerana menurut colgate.com, padanya terkandung eugenol iaitu anestetik semula jadi. Eugenol inilah yang membuatkan lidah anda terasa kebas apabila tergigit bunga cengkih.
Caranya, anda hanya perlu ambil sebiji bunga cengkih dan basuh bersih. Kemudian gigit di kawasan gigi yang tidak sakit supaya keluar khasiatnya dan alihkan menggunakan lidah ke kawasan gigi yang sakit. Biarkan ia di situ dan perlahan-lahan, gusi anda akan terasa kebas dan sakit akan mereda.
Untuk lebih senang, anda boleh guna minyak kayu cengkih ya. Bergantung kepada kepekatan minyak itu, sama ada anda titiskan terus pada kapas dan letakkan di kawasan gigi yang sakit ataupun larutkan terlebih dahulu.
Ia boleh juga dicampurkan dengan air untuk berkumur. Bergantung kepada keadaan anda ya, cara mana yang lebih mudah.
4. Limau nipis
Sumber: istockphoto
Selain meletakkan pes atau kepingan bawang putih di kawasan gigi yang sakit, anda boleh juga cuba letakkan potongan limau nipis ya. Ini kerana, menurut Little Rock Family Dental Care, buah limau nipis dan lemon mengandungi citric acid dan vitamin C yang dipercayai dapat membunuh bakteria dan meningkatkan imun sistem.
Gigitlah secara lembut potongan limau nipis yang diletakkan di kawasan gigi yang sakit tu ya. Biarkan jusnya keluar sedikit demi sedikit dan jika perlu, gantikan dengan potongan yang baru.
5. Halia
Sumber: istockphoto
Berdasarkan perkongsian dari Karthik Kumar, halia pun boleh kurangkan sakit dan bengkak gigi tau. Seperti kaedah yang menggunakan limau nipis, anda letakkan kepingan halia di kawasan gigi yang sakit.
Gigitlah halia yang telah dipotong dan dikupas kulitnya itu secara perlahan-lahan. Biarkan jus halia keluar dan mengalir ke kawasan sekeliling. Dalam sejam atau dua, insyaAllah sakit gigi anda akan berkurangan.
Tapi jika perlu, bolehlah digantikan dengan kepingan yang baru juga.
6. Ais batu
Sumber: istockphoto
Selain itu, tuam di kawasan gigi yang sakit dengan ais batu juga dapat mengurangkan sakit. Menurut Christine Frank, ais batu yang sejuk dapat menyempitkan saluran darah dan ini seterusnya akan mengurangkan rasa sakit yang dialami.
Bengkak dan radang pada gusi dan gigi juga akan berkurangan tau. Ambil je beberapa ketulan ais batu dan bungkuskan dalam tuala. Kemudian tuam di kawasan gigi yang sakit selama beberapa minit.
Kesannya, kawasan itu akan terasa kebas dan sakit gigi anda akan lebih reda. Cubalah cara hilangkan sakit gigi ini ya!
7. Asam jawa
Sumber: istockphoto
Cara mudah yang lain untuk hilangkan sakit gigi ialah dengan menggunakan asam jawa. Berdasarkan perkongsiannya, Jeremiah menyatakan kandungan dalam asam jawa dipercayai dapat membersihkan plak dan bakteria yang menyebabkan sakit gigi.
Sama ada anda ingin berkumur dengan air asam jawa atau tampal pes asam jawa pada kawasan yang sakit, dua-dua kaedah pun boleh.
Bukan tu je, asam jawa juga dapat menyejukkan gusi yang bengkak tau! Ini sesuai untuk meredakan sakit akibat gigi bongsu yang sedang tumbuh.
8. Doa hilangkan sakit gigi
Sebelum berusaha bermacam cara, Mama Siti ingin mengingatkan supaya janganlah lupa untuk didahulukan dengan doa. Peganglah di kawasan gigi yang sakit dan mulakan bacaan dengan surah Al-Fatihah dan selawat kepada Rasulullah S.A.W. terlebih dahulu.
Kemudian teruskan membaca doa untuk merawat sakit gigi ini:
Sumber: web.facebook.com/anugerahwellness
InsyaAllah, sakit gigi anda akan berkurangan. Yakin ya?
Jagalah Kesihatan Gigi Anda
Sakit gigi bukan main-main malah ia boleh menjadi serius dan menyebabkan masalah kesihatan yang lain. Oleh itu, jagalah kesihatan gigi anda ya. Sentiasalah berus dan floss gigi dengan betul. Apabila kesihatan oral anda terjaga, Mama Siti yakin, sakit gigi akan dapat dielakkan.


Petua Melegakan Masalah Bayi Kembung Perut

Masalah bayi kembung atau colic bukanlah sesuatu yang baru. Ia sering menjadi punca alasan bagi bayi yang kerap menangis, selain daripada masalah lapar ataupun tidak selesa dengan lampin yang sudah basah.
Setiap ibu ayah pasti mempunyai pengalaman berbeza dalam menghadapi masalah bayi kembung ini. Ada yang boleh dikenalpasti puncanya dan cara mengatasinya, dan ada juga yang terpaksa mencuba pelbagai cara untuk melegakan si bayi.
Penyakit kembung perut yang melanda si manja tersayang boleh bermula seawal kehari pertama kelahirannya, dan berlarutan sehingga 3 hingga ke 4 bulan. Kebanyakkan waktu puncak bayi kembung ini adalah semasa usia mereka di dalam 4 hingga ke 6 minggu kelahiran.

Kredit: Food Navigator Asia
Apakah sebabnya bayi boleh mengalami kembung perut?
Punca Bayi Kembung Perut
Ada banyak faktor yang boleh menyebabkan bayi kembung. Kebanyakan punca bayi kembung perut adalah disebabkan masalah penghadaman dan ketidaksesuaian dengan pengambilan susu formula. Ada juga yang mengaitkan kembung perut dengan pemakanan ibu yang menyusu.
Ada juga kepercayaan bahawa masalah bayi kembung kerana terlalu banyak menangis hingga menyebabkan banyak udara ditelan dan terperangkap di dalam badan hingga membuatkan ia kurang selesa.
Sebenarnya, punca bayi kembung ini masih misteri. Mengikut kajian sains antara sebab bayi kembung adalah kerana:
Sistem organ pencernaan dan penghadaman yang masih berkembang dan belum berfungsi sepenuhnya.Ketidakseimbangan bakteria sihat di dalam usus.Alahan kepada susuan/pemakanan ibu atau bayi itu sendiri.Menyusu terlalu banyak, atau kurang serta tidak diikuti dengan sendawa yang kerap.Masih belum mengadaptasi dengan kehidupan serba baru di dunia.

Bagaimanakah ibu boleh mengetahui samada bayi sedang mengalami kembung perut atau sebaliknya?
Simptom-simptom Bayi Kembung Perut
Kebanyakkan bayi yang kerap menangis adalah kerana dia berasa tidak selesa dan menangis adalah satu-satunya cara untuk dia meluahkan ketidakselesaannya itu. Ada kala bayi menangis kerana kelaparan dan ada juga yang menangis kerana kembung perut atau sebab lain.
Ibu ayah boleh memerhatikan simpton-simpton tertentu untuk memastikan punca si manja menangis. Bayi berkemungkinan menghadapi kembung perut jika:
Tangisan yang terlalu kuat dan kerap sebagai tanda bayi berasa terlalu sakit dan tidak selesa.Bayi menangis tanpa sebab, melainkan tangisan sebab lapar atau tidak selesa dengan lampin yang basah.Sangat cerewet dan resah walaupun sesudah habis menangis.Sering menangis di waktu-waktu tertentu terutamanya pada waktu malam atau tengah malam.Perubahan warna kulit, seperti kemerah-merahan di muka atau pucat di bahagian mulut.Ketegangan tubuh badan seperti kaki, tangan, genggaman jari dan perut.Kelegaan pada bayi apabila bayi sendawa, mengeluarkan angin atau selepas buang air besar.
Kredit Nutra Ingredient Asia
Apakah yang perlu ibu ayah lakukan jika bayi mengalami kembung perut?
Petua & Tips Melegakan Bayi Kembung Perut
Matlamat utama yang ibu ayah ingin dahulukan dalam membantu bayi melegakan kembung perut ialah untuk menenangkankan bayi.
Masih belum ada cara yang tetap dan pasti untuk menenangkan bayi yang menangis kerana kembung perut. Ianya berbeza-beza dari seorang bayi berbanding bayi yang lain. Ibu ayah boleh cuba cara-cara berikut untuk melegakan bayi yang kembung:
Beri puting bayi (pacifier).Bawa bayi bersiar-siar di dalam kereta atau pun kereta tolak. Pergerakan kereta itu membantu melegakan pergerakan udara di dalam badan bayi.Dukung bayi sambil berjalan perlahan.Bedung dan ayunkan bayi di dalam buai.Mandi atau rendami badan bayi di dalam mandian air suam.Urut perut bayi atau belakang bayi dengan menggunakan minyak atau krim yang dibenarkan untuk bayi. Pastikan ianya selamat untuk kegunaan bayi. Tenangkan suasana sekeliling dengan melodi muzik yang menenangkan atau zikir puji-pujian kepada Allah SWT.Malapkan cahaya lampu atau kurangkan mana-mana sumber cahaya yang terang.Sendawakan si manja dengan betul setiap kali selepas bayi menyusu. Jika ibu menyusu-botolkan bayi, pastikan botol susu berada di dalam posisi tegak semasa menyusu. Selain daripada posisi penyusuan, jenis susu formula juga boleh membuatkan bayi kembung. Telitikan jenis susu dan ibu ayah mungkin boleh mendapatkan sampel susu dari pakar kanak-kanak bagi memilih susu yang sesuai untuk si manja. Ibu-ibu yang menyusu badan mungkin ini memberi perhatian pada diet pemakanan di dalam kategori alahan seperti susu lembu, telur, kekacang dan sebagainya. Minuman berkafein juga boleh menyebabkan kandungan susu badan yang terhasil membuatkan bayi kembung perut.
Kredit Baby Center
PENTING! Dapatkan khidmat pakar perubatan jika kembung perut bayi tidak reda sehinggakan hadir tanda-tanda seperti:
bayi demam melebihi suhu 38°C.bayi kurang peka atau aktif seperti biasa.bayi tidak bertenaga ketika menyedut susu semasa penyusuan. bayi cirit-birit atau ada titisan darah pada najisnya.bayi turun berat atau tidak menambah sebarang berat badan.bayi muntah tiba-tiba (tidak batuk).bayi masih resah dan tidak tenang walau pelbagai cara sudah dilakukan.
Walaupun tampak seakan mudah, menyantuni dan merapi bayi yang bermasalah kembung perut ini adalah sesuatu yang remeh dan meletihkan.
Berehatlah jika perlu. Ibu ayah bergilir-gilirlah menjaga si bayi dan jika perlu, dapatkan bantuan dari kaum kerabat.
Berkongsi rasa dengan pasangan juga boleh dijadikan terapi untuk tenang dan berehat. Luahkan apa yang ibu rasa, dan jangan dipendam keletihan emosi yang melanda. Menjadi perkara biasa itu ibu berasa tidak terdaya, bersalah atau marah. Berceritalah.
Jangan membanding dan mengadili diri ibu ayah. Jangan ukur cara ibu ayah membesarkan anak dengan ibu ayah yang lain. Lain padang, lain belalangnya. Lain orang (dan bayi), lain masalahnya.  Bayi kembung atau colic bukanlah kerana pengasuhan ibu  ayah yang salah atau teruk, jadi jangan menghukum diri.
Jaga kesihatan, makan makanan yang sihat dan luangkan masa untuk beriadah. Ingatlah, ini semua akan berlalu dan masalah bayi kembung ini selalunya hanya sementara dan akan berlalu pergi tanpa ibu ayah sedari. Bertabahlah.


Kacang Panggang: Kaya Dengan Nutrien Sihat, Sesuai Untuk Dimakan Setiap Hari Bersama Keluarga

Kacang panggang atau lebih dikenali sebagai baked beans, mempunyai rasa masam manis yang sedap dan tekstur yang sangat lembut!
Siapa yang tidak suka dengan kacang panggang? Ramai di antara kita dibesarkan dengan hidangan kacang panggang yang lazat, dan ia dengan mudah menjadi salah satu makanan ruji untuk isi rumah di Malaysia. Kacang panggang merupakan makanan dalam tin terbaik yang jarang mengecewakan!
Sekiranya Mama mencari makanan kegemaran keluarga yang memiliki kriteria-kriteria ini – comfort food, penuh rasa, kaya dengan nutrien, mesra bajet dan mudah disediakan, kacang panggang pastinya menjadi pilihan terbaik untuk seisi keluarga!
Mengapa Kacang Panggang Baik untuk Anda?

Sumber: Ayam Brand
Kacang panggang bukan sahaja dapat menambahkan selera keluarga Mama, tetapi ia juga baik untuk kesihatan mereka! Berikut merupakan beberapa manfaat kesihatan makan kekacang, seperti kacang panggang, sebagai sebahagian daripada diet yang seimbang:
1. Kaya dengan nutrien
Kacang adalah salah satu sumber protein berasaskan tumbuhan yang paling sihat. Kacang membekalkan protein, serat, folat, zat besi, potasium dan magnesium. Oleh kerana kacang kaya dengan pelbagai nutrien yang hebat, pengambilan kekacang berpotensi untuk meningkatkan kesihatan secara keseluruhan dan juga mengurangkan risiko untuk mendapat penyakit tertentu, seperti penyakit jantung dan obesiti.
2. Sumber tenaga yang baik
Kacang dianggap sebagai kumpulan makanan pelepasan tenaga yang lebih perlahan dan salah satu contoh makanan berketumpatan tenaga rendah. Makanan berketumpatan tenaga yang lebih rendah mempunyai lebih sedikit kalori per gram makanan tetapi mengenyangkan atau dapat membuat Mama berasa kenyang lebih lama.
3. Tinggi serat
Kacang merupakan sumber serat larut dan tidak larut yang sangat baik. Secara puratanya, kekacang mengandungi tujuh atau lebih jumlah serat makanan dalam setiap ½ cawan hidangan. Diet yang kaya dengan serat boleh menggalakkan pergerakan usus, menurunkan kadar kolesterol, membantu mengawal diabetes dan mencegah penyakit jantung.
4. Kaya dengan folat (vitamin B9)
Kekacang juga kaya dengan folat. Folat adalah vitamin B yang terdapat secara semula jadi dalam pelbagai makanan dan penting dalam pembentukan sel darah merah dan untuk pertumbuhan dan fungsi sel yang sihat.
5. Sumber antioksidan
Kacang banyak terdapat dalam polifenol, sejenis antioksidan. Makanan yang tinggi antioksidan membantu melawan radikal bebas dalam badan.
Sumber: Ayam Brand
Sama ada disajikan hanya dengan memanaskan dalam ketuhar gelombang mikro atau di atas dapur, meletakkan sekeping roti bakar atau dihidangkan bersama salad atau telur hancur, kacang panggang menambah rasa ke hampir semua hidangan – dan yang lebih menarik, kacang panggang juga sangat sesuai untuk dijadikan sebagai hidangan utama!
Mama boleh memasukkan kacang panggang dalam senarai menu mingguan untuk seisi keluarga dan hidangkan kacang panggang bukan hanya untuk sarapan pagi, tetapi juga untuk makan tengah hari atau makan malam!
Memperkenalkan Kacang Panggang Terbaik (Telah Dicuba dan Diuji!): Kacang Panggang Ayam Brand™ Tanpa Bahan Pengawet, Tanpa MSG dan Tanpa Pewarna
Kacang besar dan lembut dalam sos tomato dengan rasa agak manis dan masam, Kacang Panggang Ayam Brand™ pasti menjadi bahan utama dalam pantri Mama dan merupakan antara ramuan memasak yang hebat untuk seisi keluarga. Kacang Panggang Ayam Brand™ dihasilkan dalam tiga pilihan untuk setiap resipi anda:
1. Kacang Panggang Dalam Sos Tomato
Sumber: Ayam Brand
Kacang panggang klasik dalam sos tomato yang enak, sangat sedap untuk dimakan begitu sahaja, dihidangkan sebagai menu sampingan atau hidangan utama! Kalau Mama nak tahu, sos tomato dalam Kacang Panggang Ayam Brand™ merupakan sumber likopina (lycopene), sejenis antioksidan yang kuat yang membantu melawan sel penuaan dan mengurangkan tekanan darah.
2. Kacang Panggang Dalam Sos Tomato (Light)
Sumber: Ayam Brand
Kacang panggang dengan resipi sos tomato yang sama tetapi dengan 48% kurang gula dan 25% kurang garam, menjadikan ia pilihan yang lebih baik untuk pengurusan berat badan.
3. Kacang Panggang Dengan Keju
Sumber: Ayam Brand
Kacang panggang lembut dalam sos tomato yang lazat dengan keju parmesan sebenar. Keju parmesan yang terkandung dalam Kacang Panggang Ayam Brand™ ini adalah sumber protein dan kalsium yang sangat baik!
Mengapa Memilih Kacang Panggang Ayam Brand™?
Sumber: Ayam Brand
Mama tahu tak bahawa kebanyakan pengeluar kacang panggang di dunia menggunakan kacang navy kecil untuk kacang panggang dalam tin mereka, tetapi Ayam Brand™ hanya memilih jenis kekacang yang besar? Ayam Brand™ menggunakan kacang dari ‘The Great Northern’. Kacang-kacang ini telah diimport terus dari Amerika Syarikat; oleh itu, Mama tak perlu risau kerana sumber-sumber yang menghasilkan Kacang Panggang Ayam Brand™  adalah yang terbaik untuk seisi keluarga!
Didatangi dalam dua saiz (230g dan 425g), Kacang Panggang Ayam Brand™ boleh dihidangkan dengan pelbagai jenis masakan dan boleh menambah selera ahli keluarga Mama.
Tambahan pula, ia kaya dengan protein yang berasaskan tumbuh-tumbuhan, tinggi serat, rendah lemak, tidak mengandungi bahan pengawet, tanpa MSG tambahan dan tanpa pewarna – sesuai untuk penggunaan seisi keluarga! Kacang Panggang Ayam Brand™ juga disahkan halal oleh JAKIM.
Resipi Kacang Panggang Yang Sangat Mudah Yang Boleh Anda Cuba!
Mama masih fikirkan menu apa yang sesuai untuk dihidangkan atau dimasak menggunakan kacang panggang ini yang bakal menjadi menu kegemaran seisi keluarga? Jom lihat bagaimana mak-mak yang cantik ini menyediakan menu kacang panggang untuk menambat hati keluarga mereka (dan anda juga!).
         View this post on Instagram            A post shared by WHWH (@wandoncha)
         View this post on Instagram            A post shared by Hajar Lee (@hajarlee)
         View this post on Instagram            A post shared by Farah Eliza (@itssoeliza)
         View this post on Instagram            A post shared by @edafata
Dapatkan Kacang Panggang Ayam Brand™ Hari Ini!
Sedapnya tengok resipi-resipi di atas!
Mama dah terpikat dan berminat untuk menggunakan Kacang Panggang Ayam Brand™ sebagai sebahagian daripada masakan harian Mama dan menjadikannya hidangan kegemaran keluarga di rumah?
Jangan lupa untuk mengambil beberapa tin Kacang Panggang Ayam Brand™ semasa membeli-belah di kedai runcit atau pasar raya dalam talian Mama yang seterusnya!
Untuk pelbagai perkongsian dan resipi-resipi menarik daripada Ayam Brand™, Mama boleh follow laman rasmi Facebook dan Instagram Ayam Brand™ Malaysia.
Artikel ini diolah daripada versi Bahasa Inggeris di Motherhood Story.


Beg Sekolah Berat & Skoliosis – Patutkah Anda Bimbang?

Sekolah bakal dibuka semula tidak lama lagi dan tiba masanya untuk para pelajar kembali menggalas beg berat mereka seusai menjalani sesi pembelajaran virtual selama hampir dua tahun. Sebelum wabak COVID-19 melanda, polemik mengenai beg sekolah berat telah mendapat perhatian yang meluas, dan isu kesihatan yang sering dikaitkan dengannya ialah skoliosis, iaitu kelengkungan pada tulang belakang yang lazimnya dikesan dalam kalangan remaja.
Di Malaysia, kajian mendapati bahawa skoliosis dialami oleh dua hingga tiga peratus populasi negara, diterjemahkan kepada 600,000 hingga 900,000 individu.1 Dan kondisi ini biasanya dihidapi oleh golongan remaja yang berumur antara 10 hingga 17 tahun, di mana lonjakan dalam kadar tumbesaran mereka berlaku. Lengkungan tersebut lazimnya berbentuk C atau S, dan ukuran melebihi 10 darjah seperti yang dilihat pada imbasan sinar-X adalah dikategorikan sebagai skoliosis. Antara komplikasi yang mungkin berpunca daripada skoliosis ialah kesakitan kronik, kesukaran untuk bernafas, dan kekurangan kapasiti untuk melakukan senaman.
Adakah Beg Sekolah Berat Menyebabkan Skoliosis?

Gambar sekadar hiasan. Sumber: pendidik.com.my
Sejak sekian lama, ramai yang menyangka bahawa bebanan beg yang berat mampu menyebabkan tulang belakang kita melengkung. Bagaimanapun, kajian dan laporan perubatan tidak menemui sebarang kaitan antara skoliosis dan beg sekolah yang berat.2 Ia juga tidak dapat menyokong idea yang menyebut bahawa beg berat mampu mengubah struktur tulang belakang kanak-kanak yang sedang membesar.
Meskipun beg yang berat tidak menyebabkan skoliosis, jika ia digalas dengan cara yang salah atau untuk jangka waktu yang panjang, ia boleh menjurus kepada komplikasi tulang belakang yang lain seperti sakit belakang, postur yang bermasalah, kelemahan pada otot, serta keletihan. Bukti menunjukkan bahawa golongan remaja yang mengalami kesakitan pada bahagian belakang juga berkemungkinan untuk mengalami sakit belakang yang kronik apabila mereka sudah dewasa.

Jadi, Apa Sebenarnya yang Menyebabkan Skoliosis?
Yang pasti, skoliosis tidak diakibatkan oleh beg sekolah yang berat mahupun sesuatu perkara yang pernah dilakukan atau tidak oleh anak-anak atau ibu bapa mereka. Skoliosis boleh dialami oleh individu dengan kondisi seperti palsi serebrum atau distrofi otot, namun dalam kebanyakan kes, skoliosis bersifat idiopatik, yang bermakna tiada sebab jelas yang diketahui. Sungguhpun begitu, terdapat beberapa faktor risiko yang telah dikenal pasti seperti:
Usia – Kebanyakan kes berlaku apabila kadar tumbesaran kanak-kanak melonjak naik pada usia 10 tahun dan ke atas.Jantina – Golongan wanita lebih berisiko untuk menghidap skoliosis berbanding lelaki.Keturunan – Skoliosis boleh diwarisi secara genetik daripada ibu bapa atau sanak saudara yang mempunyai kondisi berkenaan.
Kebanyakan kes skoliosis tidak serius, namun lengkungan tersebut akan menjadi lebih parah seiring dengan tumbesaran kanak-kanak, dan skoliosis yang dikategorikan parah mampu melumpuhkan penghidapnya. Kes-kes skoliosis dengan punca yang diketahui adalah lebih jarang berbanding kes skoliosis idiopatik. Skoliosis bukan idiopatik lazimnya disebabkan oleh kecacatan pada pembentukan tulang belakang, atau akibat kesan sampingan daripada penyakit lain seperti kondisi neuromuskular, penyakit tisu penghubung, dan kondisi genetik.

Cara untuk Mengesan Gejala Skoliosis Pada Anak Anda:
Skoliosis boleh menjadi lebih teruk dengan cepat di usia remaja kerana anak-anak juga sedang membesar dengan cepat ketika fasa ini. Simptomnya juga biasanya tidak ketara bagi kes yang tidak serius, maka mustahak bagi para ibu bapa untuk memeriksa anak mereka dari semasa ke semasa. Jika ia dikesan lebih awal, maka lebih tinggi peluang untuk mencegah skoliosis daripada mengakibatkan masalah yang serius kelak.
Berita baiknya ialah terdapat kaedah pemeriksaan mudah yang boleh dilakukan di rumah oleh ibu bapa untuk mengesan gejala dan simptom skoliosis. Antara gejala skoliosis yang paling lazim meliputi perbezaan pada ketinggian atau posisi bahu, tulang kipas (shoulder blades), atau pinggul – misalnya, bahu sebelah lebih rendah berbanding bahu yang lagi satu. Kepala yang tidak berkedudukan di tengah berdasarkan anggota badan yang lain merupakan satu lagi gejala.
Ibu bapa juga boleh melakukan sebuah ujian ringkas yang dinamakan ‘Adam’s Forward Bend Test’ untuk mengesan lengkungan pada tulang belakang. Ibu bapa boleh melakukannya dengan meminta anak mereka tunduk ke hadapan dan mengunjurkan kedua-dua tangan hingga melepasi jurang antara lutut mereka, jika ada yang tidak kena pada bahagian tulang rusuk atau terdapat kecacatan lain pada bahagian belakang, ia mungkin menandakan skoliosis. Jika anda terlihat sesuatu yang mencurigakan, dapatkan nasihat pakar perubatan dalam kadar segera.
Adam’s Forward Bend Test
Rawatan untuk Skoliosis
Bagi kes skoliosis yang tidak serius, kaedah rawatan tanpa pembedahan seperti senaman dan pendakapan boleh membantu memperlahankan atau menghentikan pembentukan lengkungan daripada terus berlanjutan, ia juga boleh membantu menghilangkan kesakitan yang berpunca daripada kondisi tersebut. Bagaimanapun, kaedah ini tidak dapat memperbaiki lengkungan pada tulang belakang dan pesakit perlu dipantau sepanjang hayat mereka untuk memastikan kondisi tersebut tidak menjadi lebih buruk.
Pembedahan hanya perlu dilakukan jika teruk lengkungannya selain turut mengganggu kualiti hidup pesakit. Jika pembedahan diperlukan, kemajuan dalam kaedah pembedahan masa kini telah melahirkan pelbagai prosedur yang selamat lagi efektif, malah waktu pemulihan selepas menjalani sesuatu prosedur juga adalah lebih singkat.
Di ALTY Orthopaedic Hospital, semasa menentukan pelan rawatan yang terbaik bagi penyakit skoliosis dalam kalangan kanak-kanak, pasukan pakar perubatan kami akan memfaktorkan keparahan lengkungan, termasuk di mana lengkungan berkenaan terbentuk pada tulang belakang, serta usia kanak-kanak dan peringkat tumbesaran mereka. Jika ibu bapa gagal membuat diagnosis atau pemeriksaan susulan bagi kondisi anak mereka untuk tempoh yang lama, kami mungkin tidak lagi berpeluang untuk memanfaatkan kaedah yang efektif untuk mencegah skoliosis yang telah berkembang seiring dengan tumbesaran pesakit, dan rawatan bagi komplikasi ini mungkin akan menjadi lebih mencabar.
Dr. Lim Sze Wei, Pakar Bedah Ortopedik, Tulang Belakang & Trauma, ALTY Orthopaedic Hospital
Kes skoliosis baharu haruslah ditangani secepat yang mungkin, meskipun kita sedang dilatari oleh wabak COVID-19. Dalam kes golongan remaja khususnya, jika dilengahkan walaupun untuk tempoh beberapa minggu sahaja, ia masih berpotensi untuk menjejaskan pelan serta hasil rawatan komplikasi ini secara signifikan. Pandemik semasa mungkin telah mengganggu kebanyakan aktiviti kita, namun proses tumbesaran kanak-kanak masih sedang giat berjalan seperti biasa.
Sebagai pembekal perkhidmatan kesihatan, saya ingin menyarankan para ibu bapa untuk mendapatkan nasihat pakar perubatan sebaik sahaja mereka mengesan sebarang perubahan pada anak-anak mereka. Dengan melakukan pemeriksaan berkala dan mengambil tindakan yang tepat pada masanya, komplikasi seperti skoliosis dapat ditangani dengan lebih baik, dan anak anda juga berpeluang untuk menjurusi kehidupan yang lebih sejahtera.
Rujukan:
https://www.nst.com.my/opinion/letters/2021/01/653585/sharing-expertise-can-boost-scoliosis-treatmenthttps://pubmed.ncbi.nlm.nih.gov/15211269/
Artikel ini telah dikongsikan oleh Dr. Lim Sze Wei, Pakar Bedah Ortopedik, Tulang Belakang & Trauma, ALTY Orthopaedic Hospital


Alahan Semasa Mengandung Atau Morning Sickness dan Cara-cara Untuk Menghilangkannya

Sudah banyak kisah perkongsian yang kita dengar tentang alahan semasa mengandung. Ada yang sangat teruk keadaannya, ada juga yang memang tidak langsung menghadapi masalah ini. Ada yang hanya di awal kehamilan, dan ada juga yang menangggung sakit hingga melahirkan.
Setiap orang pasti ada pengalaman yang berbeza. Yang pentingnya, kita fahami apa yang badan kita perlukan sewaktu itu dan bagaimana cara untuk kita atasi bagi menghilangkan atau mengurangi beban alahan semasa mengandung.
Ibu hamil yang mengalami alahan semasa mengandung, atau morning sickness, kebiasaannya akan sering berasa letih dan mual sehingga menyebabkan dia muntah dengan kerapnya. Walaupun keadaan ini bukanlah sesuatu yang perlu dibimbangkan, sudah pasti ianya sesuatu yang tidak menyenangkan si ibu.
Bila berbicara tentang morning sickness ini, Mama Siti tak boleh lari untuk kaitkan dengan pengalaman Mama Siti sendiri. Setiap kali hamil, Mama Siti memang akan mendapat alahan semasa mengandung yang agak kronik hingga terpaksa dimasukkan ke wad beberapa kali, dan alahan itu berpanjangan sehinggalah selamat melahirkan anak.
Kadang-kadang, ada juga rasa keliru kenapa disebut ‘morning’ sickness jika sakitnya 24 jam dan tak menentu…
Mungkin ada ibu-ibu di luar sana, terutama yang baru pertama kali hamil, mempunyai pelbagai persoalan tentang alahan semasa mengandung ini.
Suka untuk Mama Siti kongsikan sedikit sebanyak ilmu yang ada untuk panduan ibu-ibu.
Apakah punca dan faktor yang menyebabkan alahan semasa mengandung?
Punca Alahan Semasa Mengandung
Sebenarnya, masih belum ada kajian saintifik yang mendalam yang dapat membuktikan punca terjadinya alahan semasa mengandung ini. Ada kemungkinan disebabkan oleh kekurangan kandungan gula dalam darah ataupun peningkatan hormon kehamilan seperti HCG atau hormon estrogen.

Kredit: Maze Cord Blood
Alahan semasa mengandung menjadi lebih ketara apabila si ibu mengalami stres, terlalu letih, alahan pada makanan tertentu, atau sangat sensitif pada pergerakan.
Alahan semasa mengandung ini boleh berlaku seawal 2 minggu kehamilan ataupun beberapa bulan selepas persenyawaan berlaku. Alahan yang agak ketara hingga boleh membawa ke aras kronik sering berlaku dalam linkungan 6 hinnga 9 minggu kehamilan.
Dalam kebanyakan kes alahan semasa mengandung, ibu-ibu akan berasa lega selepas masuk trimester kedua kehamilan. Namun ada juga kes yang ianya berlarutan hinggalah hari kelahiran itu sendiri.
Selain daripada itu, alahan semasa mengandung akan menjadi lebih sukar bagi ibu-ibu yang hamil:
Anak kembarMempunyai sejarah alahan sejak kehamilan pertama atau pun ahli keluarga yang mempunyai sejarah alahanAnak perempuanLebih berat badanMempunyai migrainMempunyai kondisi/penyakit trophoblastic, yang boleh menyebab tumbesaran sel yang tidak normal di dalam rahim
Cara-cara Menghilangkan atau Mengurangi Alahan Semasa Mengandung
Ada beberapa perkara yang boleh ibu-ibu lakukan untuk menghilangkan dan mengurangi alahan semasa kehamilan. Antaranya:
Jangan biarkan perut kosong. Makan sekurang-kurangnya biskut atau roti pada waktu pagi dan bekalkan diri dengan biskut yang boleh dimakan dengan kerap. Makan lebih kerap dengan kuantiti yang kecil, berbanding makan 3 kali sehari dengan banyaknya. Elakkan makan makanan berlemak dan pedas. Makan snek berkhasiat seperti yogurt, buah-buahan, kekacang atau susu.Minum air dalam kuantiti yang banyak dan kerap.Ambil vitamin harian yang dicadangkan oleh doktor. Elakkan menghidu bau yang kuat, atau berada di ruang tertutup dengan lama yang tidak mempunyai pengudaraan yang baik. Ambil teh halia atau jeruk halia untuk aliran darah yang baik dalam badan.Rehat secukupnya.Hidu udara segar, cari haruman segar yang tidak terlalu tajam atau kuat.Cuba teknik acupuncture untuk ketenangan.Bersenam ringan, dan tidak terlalu membebankan.Dengarkan alunan muzik yang tenang. Bagi ibu-ibu muslim, bolehlah perbanyakkan berzikir, mengaji atau mendengar ayat-ayat Al-Quran.
Ada doktor yang akan memberi preskripsi suplemen atau ubat tambahan untuk mengurangkan alahan dan mengekalkan kesihatan ibu dan anak. Antara ubat yang diberi termasuklah:
Anti-histamin: untuk mengurangkan rasa mual dan alahan kerana pergerakanPhenothiazine: untuk melegakan alahan semasa kehamilan dan muntah-muntahAntasid: untuk menyerap asid perut dan menghalang asid refluk
Ibu-ibu harus mendapatkan nasihat doktor sakit puan anda terlebih dahulu sebelum mengambil ubat-ubat ini.
Jika keadaan tidak berkurangan, malah bertambah buruk dan membimbangkan, ibu-ibu dinasihatkan untuk pergi mendapatkan khidmat pakar.
Bilakah waktunya ibu-ibu perlu mendapatkan nasihat doktor?
Haa, Mama jangan pula biarkan keadaan muntah-muntah yang tidak henti sampai lemah tubuh badan baru nak pergi jumpa doktor pula ya.
Ada kemungkinan alahan yang berlaku disebabkan penyakit lain seperti sakit ulcer, thyroid, batu karang, apendiks atau banyak lagi kemungkinan lain.
Kredit: Healtline
Mama harus segera berjumpa doktor jika:
Muntah yang kerap dan berpanjangan hingga ibu-ibu tidak lalu untuk makan dan minum.Muntah-muntah lebih dari 5 kali sehari.Muntah bersama-sama darah atau berwarna coklat pekat.Ibu mengalami penurunan berat badan.Berasa terlalu letih dan keliru.Pening kepala sehingga pitam atau pengsan.Degupan jantung yang laju.Kurang atau tidak kencing dalam sehari.
Mama Siti berharap perkongsian Mama Siti kali ini dapat membantu ibu-ibu yang sedang berjuang menahan alahan yang tidak berkesudahan ini. Percayalah, semuanya akan berakhir dengan hadiah terindah dari Ilahi apabila lahirnya bayi yang kita kandungkan. Semoga ibu-ibu semua tabah menghadapi hari-hari mendatang.


BSP Test Untuk Ibu Mengandung: Bacaan Normal Dan Kepentingannya Semasa Hamil

Tahap kesihatan para ibu ketika hamil memang menjadi keutamaan kerana ia boleh mempengaruhi keadaan ibu dan kandungan. Antara yang sentiasa akan dipantau oleh doktor ialah bacaan paras gula dalam darah ibu.
Untuk mengetahuinya, para ibu harus melakukan beberapa pemeriksaan seperti BSP test.
Apakah BSP Test?
BSP test adalah pemeriksaan profil gula dalam darah ibu atau dikenali juga sebagai blood sugar profile.
Melalui ujian ini, pakar kesihatan dapat mengetahui paras gula dalam darah ibu untuk memantau tahap kesihatan ibu secara menyeluruh.
Terlebih dahulu, anda perlu melalui ujian MGTT iaitu Modified Glucose Tolerance Test dan jika bacaan hasil dari ujian itu melebihi 7.8 mmol, para ibu haruslah menjalani pemeriksaan BSP.
Bacaan BSP Normal Untuk Ibu Mengandung
Kerana kandungan gula yang tinggi dalam darah, bacaan BSP anda akan direkod dan sentiasa dalam pemerhatian doktor. Ini untuk memastikan bacaan itu di paras normal untuk ibu hamil ya.
Bacaan normal ini boleh dikategorikan kepada dua:
Ketika anda berpuasaKetika selepas makan
Bacaan BSP yang normal untuk ibu mengandung yang berpuasa ialah kurang daripada 5.1 mmol/L manakala bacaan BSP yang normal untuk ibu mengandung dua jam selepas makan ialah kurang daripada 7.8 mmol/L.
Kenapa BSP Penting Untuk Ibu Mengandung?

Sumber: istockphoto
Berdasarkan dua keadaan yang berbeza di atas, doktor akan sentiasa cuba untuk memastikan bacaan BSP anda berada di paras yang normal. Ini amat penting ya. Penyakit kencing manis semasa hamil tidak boleh dipandang ringan.
Jika bacaan paras gula dalam darah ibu terlalu tinggi atau rendah, ia boleh mengakibatkan pelbagai komplikasi dan masalah kesihatan pada ibu dan bayi.
Disebabkan itulah doktor sentiasa menasihati para ibu yang hamil supaya kawal pengambilan makanan yang bergula dan berlemak.
Melalui ujian BSP ini, doktor akan maklum dengan paras gula dalam darah anda dan akan bertindak sewajarnya.
Prosedur Untuk BSP Test
Berdasarkan perkongsian blogger Fif dalam blognya, prosedur untuk jalani BSP test bukanlah rumit malah anda boleh lakukannya sendiri tau.
1. Puasa sebelum jalani ujian BSP
Ibu mengandung yang akan jalani ujian BSP harus berpuasa terlebih dahulu sekurang-kurangnya 2 jam sebelum darah diambil. Tetapi anda dibenarkan minum air kosong ya.
2. Sampel darah diambil 4 kali sehari
Sampel darah akan diambil, setitik dua di hujung jari sahaja untuk diuji. Ini dilakukan sebanyak 4 kali sehari ya.
3. Waktu sampel darah diambil
Kebiasaannya, sampel darah akan diambil pada jam 8.00 pagi, 12.00 tengahari, 6.30 petang dan 9.30 malam.
4. Bacaan perlu direkodkan
Bacaan daripada ujian ini mesti direkodkan dalam kertas khas dari klinik kesihatan ya.
5. Ujian boleh dilakukan di klinik, farmasi atau rumah sendiri
Ujian ini bleh dilakukan di Klinik Kesihatan, farmasi ataupun di rumah. Cuma jika anda hendak melakukan ujian ini sendiri, anda perlulah membeli alatnya ya. Harganya sekitar RM120-RM160.
Jika mampu, bolehlah beli dan lakukan sendiri ujian ini di rumah. Kadang-kadang, para ibu mungkin mengalami kesukaran untuk ke klinik atau farmasi terutamanya pada waktu malam kan? Pemeriksaan sendiri di rumah akan lebih mudah.
Sumber: norlizaothman.blogspot.com
Bagi para ibu yang ingin membuat ujian ini sendiri, bolehlah rujuk cara-caranya pada perkongsian dari Norliza Othman ini ya.
Cara Untuk Menurunkan Bacaan BSP
Antara yang menjadi kegusaran para ibu ketika menjalani ujian BSP ini adalah, bacaannya melebihi paras normal. Situasi ini seperti kita sedia maklum, berbahaya ya.
Jadi, apa yang para ibu boleh lakukan untuk menurunkan bacaan BSP ya?
1. Pemakanan yang seimbang dan berzat
Antara usaha yang para ibu boleh lakukan ialah mengamalkan pemakanan yang seimbang dan penuh zat serta kaya dengan nutrisi-nutrisi penting. Ini boleh membantu untuk kekalkan bacaan BSP di paras normal ya.
Menurut enfagrow.com juga, antara komponen makanan yang bagus untuk anda ialah sayur-sayuran, buah-buahan dan bijirin penuh.
Ketika membeli belah, carilah makanan-makanan ini ya:
Kekacang yang mengandungi folat, zat besi, kalsium dan zink seperti kacang hitam, kacang putih, kacang dal dan kacang soya.Ikan yang kaya dengan asid lemak omega-3, vitamin B, protein dan rendah merkuri seperti ikan sardin, ikan tilapia dan salmon.Buah-buahan yang kaya dengan kalium, serat, vitamin C dan folat seperti buah beri biru, beri hitam dan raspberi.Bijirin penuh yang mengandungi zat besi, asid folik dan serat seperti roti bijirin penuh, oat dan beras perang.Sayur-sayuran hijau
2. Bersenam secara berkala
Selain itu, anda juga haruslah sentiasa melakukan aktiviti fizikal dan bersenam. Pilihlah senaman yang sesuai dengan kondisi dan kemampuan anda seperti:
YogaBerkebunBerenangBerjalan dengan pantasRegangan badan
3.  Makan ikut masa dan jam
Para ibu juga dinasihatkan untuk menjaga waktu makan supaya paras gula dalam darah stabil. Lebih-lebih lagi untuk jalani ujian BSP ini, anda perlulah berdisiplin dengan waktu makan kerana anda perlu berpuasa terlebih dahulu sebelum mengambil sampel darah kan?
Jika anda skip waktu makan anda, anda akan lebih cenderung untuk makan lebih banyak nanti dan ini boleh meningkatkan paras gula dalam darah secara mendadak.
4. Jaga kuantiti makanan
Nasi sebagai contoh, boleh meningkatkan paras gula dalam darah ya. Sebagai makanan ruji masyarakat kita, memang agak sukar untuk kita mengelak dari pengambilannya tetapi anda haruslah kawal kuantiti pengambilannya tau.
5. Elakkan minuman dan makanan manis
Sumber: istockphoto
Selain itu, minuman dan makanan manis memang wajib dielakkan ya. Kebanyakkannya tidak berkhasiat malah mengandungi kandungan gula yang tinggi pula.
6. Banyakkan minum air kosong
Pengambilan air kosong yang mencukupi bukan sahaja bagus untuk kesihatan anda dan bayi malah ia membantu para ibu untuk mengekalkan bacaan BSP yang normal juga ya.
Jagalah Kesihatan Sebaiknya..
Walaupun sebelum hamil, para wanita haruslah menjaga kesihatan sebaiknya supaya badan anda sihat untuk mengandung. Elakkanlah makanan dan minuman yang manis seperti air kotak dan kek.
Pemakanan dan gaya hidup yang seimbang dapat mengelakkan sebarang komplikasi masalah kesihatan dan menjadikan waktu hamil anda lebih gembira.


12 Manfaat Bengkung Bersalin Dan Tips Memilihnya

Menurut orang tua-tua, pemakaian bengkung atau barut selepas bersalin adalah wajib ya. Kebiasaannya, bidan kampung atau ahli keluarga yang terdekat akan tolong pakaikan untuk ibu yang baru sahaja bersalin.
Ini kerana pada zaman dahulu masih tidak ada bengkung moden seperti yang menggunakan cangkuk. Tapi sekarang, perubahan teknologi telah memudahkan para ibu untuk mengamalkan pemakaian bengkung selepas bersalin.
Apa Itu Bengkung Bersalin?
Berdasarkan kajian Bahagian Perubatan Tradisional dan Komplementari, Kementerian Kesihatan Malaysia, bengkung bersalin adalah kain panjang dalam ukuran 3 hingga 5 ela yang dipakai pada bahagian pinggul hingga ke bawah payudara bertujuan untuk membantu proses penyembuhan badan ibu selepas bersalin.
Kain ini kebiasaannya berwarna putih, kuning, coklat atau hitam. Ia juga dipanggil sebagai barut, digunakan untuk melangsingkan badan ibu kembali seperti sebelum mengandung.
Namun kebanyakkan para ibu sekarang sudah tidak lagi menggunakan kain ela yang panjang tetapi lebih memilih bengkung moden kerana penggunaannya lebih mudah.
12 Kebaikan Guna Bengkung Bersalin

Sumber: istockphoto
Setelah ramai ibu bersalin mengalami banyak perubahan positif hasil dari penggunaan bengkung, semakin ramai para wanita masa kini memilih untuk menggunakannya.
Antara kebaikan penggunaan bengkung selepas bersalin ialah:
1. Mengempiskan perut
Pemampatan kain bengkung pada perut dipercayai dapat mengempiskan perut ibu yang menggeleber selepas bersalin. Sudah ramai ibu bersalin di luar sana yang mendapat manfaat ini selepas memakai bengkung ya.
2. Melangsingkan badan
Jenis bengkung yang membalut bukan sahaja di perut dan pinggang tetapi kawasan lain seperti pinggul dan bawah payudara dapat melangsingkan badan ibu secara menyeluruh. Payudara, pinggang dan pinggul ibu akan terbentuk cantik.
3. Melurus dan menyokong tulang belakang
Biasalah, bila bersalin ni, memang badan rasa tak berdaya dan sakit-sakit kan. Nak bergerak pun rasa tak larat. Pemakaian bengkung dapat membantu meluruskan dan menyokong tulang belakang anda tau.
Ini seterusnya akan memudahkan pergerakan anda untuk membuat kerja dan sebagainya.
4. Memudahkan proses penyusuan
Proses penyusuan juga akan lebih mudah apabila memakai bengkung kerana abdomen anda kini telah disokong dan terasa kemas dek balutan bengkung.
5. Mengurangkan sakit dan tekanan pada belakang badan dan kaki
Pemakaian bengkung selepas bersalin dapat mengurangkan tekanan pada belakang badan dan kaki ibu. Perut yang dibalut kemas dan pinggul yang disokong akan mengurangkan beban pada badan anda. Itulah yang dialami jurulatih peribadi, Sia Copper ketika berpantang.
Sakit pada belakang badan terutama di kawasan pinggang juga dapat dikurangkan.
6. Mempercepatkan proses pemulihan badan
Ibarat terputus beribu urat, badan ibu selepas bersalin memang lemah. Ia memerlukan berbulan untuk pulih seperti sediakala.
Ada ibu yang berpendapat bahawa pemakaian bengkung dapat mempercepatkan proses pemulihan badan selepas bersalin. Betul ke?
7. Mengawal pertambahan saiz sel lemak
Selain itu, pemakaian bengkung juga dapat mengawal sel lemak ibu dari membesar. Ini sudah tentu antara impian para ibu kan?
8. Membantu pengecutan rahim
Pemampatan balutan bengkung di kawasan perut juga akan membantu rahim untuk mengecut kembali ke saiz asal. Melalui pemakaiannya yang betul, ia membantu mengeluarkan cecair berlebihan dan mengurangkan bengkak di peranakan sekaligus.
9. Mengurangkan sakit di bahagian perut
Sumber: istockphoto
Terutamanya bengkung yang mempunyai nilai perubatan, pemampatannya dapat membantu mengurangkan bengkak dan lebam di perut akibat bersalin. Kesannya, sakit di kawasan perut dan rahim akan berkurangan.
Kadang tu, bila batuk atau bersin, terasa sakit di kawasan perut kan? Pemakaian bengkung dikatakan dapat mengurangkan sakit ini tau.
10. Menyeimbangkan tulang pelvis
Maklumlah, ketika bersalin, ibu memberi tekanan besar pada kawasan pelvis. Setelah itu, tentunya ia tidak kuat dan lemah untuk menampung badan anda.
Dengan memakai bengkung, tulang pelvis ibu akan lebih seimbang dan terasa kemas.
11. Memudahkan pergerakan senaman
Sesudah bersalin, tentulah para ibu akan melakukan senaman untuk mendapatkan kembali bentuk badan. Menurut Debra Rose Wilson, pemakaian bengkung akan memudahkan pergerakan anda ketika bersenam dan membuatkan anda lebih selesa.
12. Mengeluarkan angin dalam badan
Badan yang dibalut dengan bengkung juga akan kurang berangin kerana pemampatan balutan bengkung membantu badan mengeluarkan angin dan menghalang ia daripada masuk. Jika ditepek pula pes herba di perut, kesannya adalah lebih baik.
Cara Memilih Bengkung Yang Sesuai
Sumber: istockphoto
Di pasaran, terdapat pelbagai jenis bengkung untuk ibu bersalin. Ada yang menggunakan cangkuk, zip, ikat menggunakan tali panjang, lilit dengan kain panjang dan yang menggunakan pelekat velcro.
Untuk memilih bengkung yang sesuai dengan anda, terdapat beberapa kriteria yang para ibu harus perhatikan:
1. Fabrik bengkung
Pertama sekali, pilihlah bengkung yang diperbuat daripada kain yang memeri dan serap peluh. Ini untuk memudahkan pergerakan badan dan peredaran darah ya.
2. Jenis bengkung
Pemilihan bengkung bergantung kepada bentuk badan anda juga sebenarnya. Ada sesetengah wanita lebih sesuai memakai bengkung yang diikat dengan tali berbanding yang lain. Manakala ada juga yang tidak sesuai menggunakan bengkung yang diikat dengan tali dan lebih selesa memakai bengkung yang menggunakan cangkuk.
Ini subjektif ya. Ia bergantung kepada kesesuaian bentuk badan anda dan jenis bengkung itu. Yang penting, anda selesa dan mendapat manfaat darinya.
3. Saiz bengkung
Boleh jadi, anda rasa bengkung jenis A tidak sesuai dengan anda tetapi sebenarnya anda tersalah memilih saiz. Oleh itu, pastikan ukuran badan anda dengan saiz bengkung adalah sesuai. Dapatkan nasihat dari mereka yang pernah guna dan juga daripada penjual ya.
4. Harga bengkung
Harga bengkung moden biasanya bermula dari RM50 hingga ratusan ringgit harganya. Pilihlah yang mana sesuai dengan bajet anda ya. Bengkung yang mahal tidak semestinya sesuai untuk anda tau.
5. Cadangan dari mereka yang berpengalaman
Memang menjadi kebiasaan kan untuk kita bertanya pendapat mereka yang di sekeliling kita apabila kita tidak tahu atau keliru? Sama ada ibu, ibu mentua ataupun rakan-rakan dan adik-beradik, dapatkanlah pandangan mereka tentang bengkung yang terbaik untuk anda.
Berbengkung Dengan Betul
Sumber: istockphoto
Sebenarnya, banyak cara yang disarankan untuk pemakaian bengkung ya. Jika bengkung yang membalut kawasan bawah payudara, perut dan pinggul, orang tua-tua dahulu memakai bengkung jenis begitu dengan 3 kaedah iaitu:
Mulakan dari payudara hingga ke perut dan turun ke pinggulMulakan dari tengah di perut dan disusuli dengan bahagian pinggul dan payudara, atauMulakan dari pinggul, naik ke perut dan bawah payudara
Cara berbengkung ini bergantung ya kepada pelbagai aspek seperti bentuk badan anda dan jenis bengkung. Cubalah mana-mana cara yang anda rasa berkesan dan sesuai. Tapi pastikan ia tidak terlalu longgar ataupun ketat ya.
Jika bengkung jenis berzip, berpelekat velcro atau bercangkuk, kebiasaannya cara pemakaiannya mudah sahaja. Selalunya bengkung yang dijual di pasaran akan disertakan sekali tutorial cara pemakaiannya. Janganlah risau ya!
Jom Dapatkan Manfaat Berbengkung Selepas Bersalin
Kebiasaannya, ibu bersalin disarankan untuk memakai bengkung sepanjang tempoh berpantang iaitu selama 40 hingga 44 hari. Tetapi adalah lebih baik jika diteruskan sehingga 100 hari. Kesannya akan lebih optimal tau. Semoga berjaya para ibu!


Kenapa Bayi Anda Susah Tidur? Jom Cuba 10 Cara Ini!

Terutama bagi ibu bapa yang berkerjaya, menjaga bayi yang baru lahir memang cukup mencabar. Dengan siang hari yang sibuk dengan kerja dan waktu malam yang kepenatan, memang menguji kesabaran bila si comel meragam susah nak tidur kan?
Kenapa ya? Apa puncanya si comel anda susah nak tidur?
8 Punca Bayi Susah Tidur
Bayi anda berkomunikasi melalui tangisan dan gerak serta gaya badan. Bila mereka sukar untuk tidur, anda boleh meneka punca sebenarnya melalui pemerhatian dan ilmu yang ada.
1. Tumbuh gigi
Apabila gigi mereka mulai tumbuh, gusi si comel akan mulai bengkak. Mereka akan rasa tidak selesa dengan perubahan baru ini dan seterusnya akan menganggu tidur mereka.
2. Demam
Suhu badan yang meningkat dan rasa tidak selesa ketika demam juga akan menganggu kitaran tidur bayi. Biasalah kan, orang dewasa pun susah nak tidur apabila demam. Apetah lagi kanak-kanak dan bayi kan?
3. Perlukan susu
Perasan tak, walaupun baru sahaja anda menyusu si comel 2 jam yang lepas, mereka tiba-tiba terjaga dan nak menyusu lagi? Susu badan terutamanya memang cepat hadam tau. Disebabkan itulah penyusuan susu dada adalah berkonsep demand and supply.
4. Keliru tentang siang dan malam
Apabila bayi berada dalam suasana yang gelap dan senyap pada waktu siang, mereka akan salah anggap bahawa waktu ketika itu adalah waktu malam dan sebaliknya. Jadi apabila tiba waktu malam yang sebenar, mereka akan keliru dan mengalami kesukaran untuk tidur.
5. Jam tidur terganggu

Sumber: istockphoto
Jika si comel anda terbiasa tidur di siang hari, jam tidur mereka akan terganggu dan berkemungkinan terbalik. Mereka akan mengantuk di siang hari dan berjaga pada waktu malam.
6. Sakit perut atau kembung perut
Kadang-kadang, si comel mungkin susah tidur kerana sakit atau kembung perut. Bila tak selesa macam tu, mereka akan mengeliat dan mudah menangis.
7. Perlukan perhatian
Menurut Carissa Stephens, bayi anda mungkin susah untuk tidur hanya kerana mereka memerlukan anda. Mereka ingin bermanja, dibelai, ingin berada dekat dengan anda dan tidak ingin berjauhan. Walaupun pada jam 3 pagi, mereka tetap mahukan kasih sayang anda!
8. Perubahan tempat tidur
Bukan orang dewasa sahaja ya yang mengalami kesukaran untuk melelapkan mata apabila berada di tempat yang baru. Menurut Nadia, bayi pun sama juga. Mereka dapat rasakan perubahan di sekeliling mereka dan mungkin menyebabkan mereka rasa tidak selesa atau tidak selamat untuk tidur.
10 Cara-Cara Mengatasi Bayi Susah Tidur Di Waktu Malam
Kadang-kadang, susah juga untuk kita faham kenapa si comel susah untuk tidur. Anda sudah menyusu, periksa pampers dan keadaan perutnya, tapi mereka tetap menangis dan tidak mahu tidur.
Namun janganlah risau ya. Banyak sebenarnya cara yang anda boleh lakukan untuk mengatasinya. Menurut Dr Imelda Balchin, supaya si comel mudah untuk tidur dan teratur, waktu tidur mereka perlu dicorakkan dari seawal kelahiran lagi. Bagaimana caranya?
Untuk mengajar anak-anak rutin, maka ibubapa mesti sendiri berdisiplin dan mesti bersepakat, supaya tiada percanggahan dari rutin biasa setiap hari, sama ada dijaga oleh ibu atau dijaga oleh bapa.Dr Imelda Balchin
Berdasarkan pengalaman sendiri, Dr Imelda Balchin telah kongsikan beberapa cara:
1. Ajarkan bayi perbezaan konsep siang dan malam
Sebelum membiasakan mereka dengan rutin siang dan malam, para ibu mestilah mengajar mereka perbezaan kedua-dua waktu terlebih dahulu.
Misalnya, pada siang hari, jangan duduk dalam bilik yang gelap tetapi pastikan suasana di sekeliling bayi cerah. Pada waktu malam pula, malapkanlah lampu dan kurangkan cahaya sehabis boleh.
Lama-kelamaan, mereka akan terbiasa dengan rutin ini dan secara automatik akan menjadi lebih mengantuk dan kurang aktif apabila tiba waktu malam.
2. Berinteraksi dengan bayi
Sumber: istockphoto
Selain itu, beliau juga menyarankan untuk berinteraksi dengan bayi supaya mereka mendapat stimulasi yang cukup. Sebagai contoh, memanggil nama si comel, menggeleteknya dan menyanyi sambil melihat ke matanya.
Rangsanglah pancaindera mereka seperti memakaikan bau-bauan yang wangi dan menunjukkan gambar pattern hitam dan putih untuk menarik dan menimbulkan minat mereka.
Apabila melakukan aktiviti seperti ini, si comel akan lebih aktif dan susah untuk tidur di siang hari. Stimulasi yang cukup di siang hari akan membuatnya penat apabila tiba waktu malam dan seterusnya akan lebih mudah untuk tidur.
3. Penyusuan yang kerap di siang hari
Anda juga harus menggalakkan penyusuan pada siang hari ya. Untuk setiap 2 hingga 3 jam, susukanlah si comel supaya mereka lebih kenyang dan akan kurang menyusu pada waktu malam.
4. Kurangkan stimulasi pada malam hari
Jika si comel terjaga untuk menyusu, jangan sesekali buka lampu sampai cerah. Pastikan ia malap, sekadar cukup untuk anda melihat supaya tiada stimulasi yang diberikan pada mereka. Elakkan berinteraksi dengan bayi dan sesudah menyusu, tidurkan mereka.
Dr Imelda Balchin juga berpendapat bahawa jika bayi anda menangis selepas itu, biarkan sahaja tanpa memberikan apa-apa respons supaya mereka faham apabila gelap dan malam, anda tidak mahu bermain dan melakukan aktiviti dengannya.
Jika anda ada aktiviti lain seperti perlu menghadiri jamuan, elakkan dari membawa si comel kerana mereka akan terkeliru dengan stimulasi yang diterima kelak.
Dengan melakukan ini, mereka akan belajar perilaku yang berbeza pada siang dan malam dan seterusnya akan membentuk rutin mereka.
5. Nap hanya pada tengah hari
Waktu yang sesuai untuk nap si comel adalah ketika jam 1 hingga 4 petang. Pastikan mereka tidur sekejap antara waktu ini supaya mereka tidak akan tidur pada waktu petang dan berjaga pada malam nanti.
Jangan ganggu ya waktu nap mereka ni. Nanti jam tidur mereka akan terganggu sama.
6. Mandi air suam ketika petang
Mandikan bayi dengan air suam dipercayai dapat membuatkan mereka lebih relaks dan nyaman. Mereka akan rasa lebih mengantuk dan cepat lena.
7. Banyakkan aktiviti pada waktu petang
Lakukankanlah pelbagai aktiviti bersama si comel. Sebaiknya di luar rumah supaya mereka terdedah dengan bunyi dan cahaya. Apabila menjelang malam, mereka akan kepenatan dan tidur akan lebih nyenyak.
8. Jaga pemakanan bayi menjelang waktu malam
Untuk bayi yang berusia 6 bulan ke atas, walaupun mereka sudah boleh menerima makanan lain selain dari susu ibu, anda hendaklah mengelakkan dari memberi mereka makanan segera dan yang mengandungi gula.
Kesannya, mereka akan jadi hyperaktif pada waktu malam nanti. Sudah tentunya susah untuk tidur kan?
9. Membaca doa tidur untuk bayi
Jika anda beragama Islam, sebaiknya bacakanlah doa untuk bayi supaya tidur lebih lena dan dijauhi sebarang gangguan dan keburukan.
twitter.com/MyJAKIM
10. Sediakan tempat tidur yang selesa dan selamat
Bayi amat peka ya sebenarnya dengan keadaan sekeliling mereka. Jadi keselesaan di tempat tidur mereka adalah antara faktor penting supaya mereka kekal lena.
Jangan lupa juga untuk pastikan pemilihan fabrik tilam dan selimut bayi sesuai dengan kulit mereka dan cuaca semasa ya.
Semoga Tidur Si Comel Lebih Lena..
Atasilah punca bayi susah tidur dengan mencuba beberapa tips yang diberikan di atas ya. InsyaAllah, moga-moga si comel anda akan lebih lena selepas ini. Tetapi jika mereka sering menangis dan kelihatan seperti kesakitan, bawalah si comel berjumpa dengan doktor segera.


Kebaikan dan Fakta-fakta Menarik tentang Susu Soya

Hari ini, kita melihat pelbagai produk bukan tenusu termasuklah susu soya. Bagi mereka yang mempunyai alahan dengan susu lembu (lactose intolerance), susu soya adalah pilihan terbaik sebagai alternatif menggantikan produk tenusu.
Susu soya mengandungi protein yang tinggi dan sangat mirip kepada susu lembu. Susu soya juga tersenarai sebagai superfood,  iaitu sumber makanan yang berkhasiat dan baik untuk kesihatan manusia.

Sumber: xtra.com.my
Diperbuat daripada kacang soya, kandungan susu soya yang dihasilkan diperkuatkan lagi dengan tambahan vitamin dan mineral seperti vitamin D dan kalsium.
Tidak dinafikan, dengan teknologi di dalam industri pemakanan yang berkembang pesat kini, banyak kajian telah dan sedang dijalankan untuk menambahbaik pembuatan susu soya.
Mama Siti ingin berkongsi tentang kebaikan dan khasiat susu soya untuk panduan mama semua. Antara kebaikan susu soya termasuklah:
Kebaikan Susu Soya
#1 Mengurangkan risiko obesiti dan kencing manis
Susu soya sangat kaya dengan serat fiber yang memainkan pengaruh yang penting di dalam Indeks Jisim Tubuh (BMI) dan mengawal kandungan kolestrol dalam badan.
Bagi mama yang sedang mengamalkan diet pemakanan rendah lemak, mengambil susu soya dapat menambahkan protein dan membantu mengurangkan berat badan. Ini sekaligus, dapat membantu mengurangkan risiko obesiti  dan penyakit kencing manis kepada seseorang.
#2 Baik untuk kesihatan jantung dan tekanan darah tinggi
Produk soya mengandungi kandungan kolestrol dan lemak tepu yang rendah di dalam badan dan sekaligus membantu mengurangkan tekanan darah tinggi dan menghalang masalah kesihatan jantung.
Sumber: thediagnosa.com
Ia juga memperbaiki penghasilan lipid plasma yang dapat menurunkan risiko sakit jantung di kemudian hari. Kandungan susu soya yang kaya dengan vitamin, mineral serta lemak tak tepu polyunsaturated juga boleh memperbaiki kesihatan jantung seseorang.
#3 Kulit yang lebih licin
Jika anda mempunyai masalah jerawat yang agak membimbangkan, bertukarlah kepada diet pemakanan yang kaya dengan soya. Produk soya dipercayai baik untuk kulit kerana ia dapat mengurangkan hyperpigmentation iaitu kondisi kegelapan kulit.
Sumber: klikdokter.com
Mungkin ada kebenaran apabila turun-temurun ada segolongan orang-orang tua yang percaya ibu yang mengandung dan banyak minum susu soya akan melahirkan bayi yang mempunyai kulit yang gebu. Malah, kajian juga menunjukkan soya juga mengandungi agen anti-penuaan.
#4 Mengurangkan masalah rambut
Setelah bersalin anak kedua, Mama Siti menghadapi masalah keguguran rambut yang kronik dan rambut bertambah kusam. Susu soya yang kaya dengan protein memberi impak kepada kesihatan rambut. Ia membantu menjadikan pertumbuhan rambut yang lebih sihat dan kelihatan lebih bersinar. Ia juga menjadikan rambut lebih lembut halus dan kuat.
#5 Membantu masalah osteoporosis
Susu soya kaya dengan kalsium yang membantu memperbaiki masalah tulang. Semakin usia meningkat, tambahan pula bagi ibu-ibu yang menyusu badan, badan memerlukan kalsium yang lebih tinggi untuk memastikan tulang dan gigi yang sentiasa kuat. Dengan pengambilan susu soya, masalah tulang dan osteoporosis dapat dikurangkan.
Sumber: halodoc.com
#6 Anti-depresan dan masalah kemurungan
Kandungan vitamin B6 dan vitamin B kompleks yang tinggi di dalam susu soya membuatkan susu soya salah satu sumber yang boleh mempertingkatkan rasa atau mood positif di dalam diri seseorang.
Magnesium di dalam susu soya membantu badan menghasilkan hormon serotonin yang berfungsi sebagai agen anti-depresan, sekaligus membantu pesakit yang diuji dengan masalah kemurungan.
#7 Meningkatkan sistem imun badan
Protein di dalam susu soya juga menjadi sumber antibodi yang baik untuk badan. Pengambilan susu soya yang konsisten, sekaligus dapat meningkatkan sistem imun badan dan mengurangkan risiko dijangkiti penyakit.
Tidaklah bermakna susu soya ini menjadi penawar apabila seseorang itu jatuh sakit, tetapi, sedikit sebanyak, tahap imun yang tinggi akan mengurangkan risiko sesorang daripada mudah jatuh sakit.
Sumber: halodoc.com
Walaupun ternyata susu soya ini mempunyai kebaikannya yang tersendiri, masih ramai yang ragu-ragu hendak meminumnya atas beberapa sebab. Berikut, Mama Siti ingin kongsikan fakta tentang susu soya yang mungkin sering disalahfahamkan oleh sesetengan pihak.
Mitos Tentang Susu Soya
Sumber: thevocket.com
#1 Semua susu soya ialah produk GMO
GMO, genetically modified  food, ialah proses pembuatan makanan yang menggunakan teknik bioteknologi melalui perubahan gen sesuatu organisma atau juga dikenali sebagai kejuruteraan genetik.
Proses ini boleh menyebabkan risiko mendapat kanser. Ramai yang beranggapan susu soya menggunakan teknologi GMO di dalam pembuatannya, padahal tidak semua produk susu soya yang ada di pasaran menggunakan teknik GMO ini.
#2 Susu soya punca terjadinya kanser payudara
Kacang soya dan produk dari saya kaya dengan sumber isoflavones, iaitu kandungan di dalam tumbuhan yang berfungsi seperti hormon estrogen di dalam badan manusia.
Disebabkan perkara ini, susu soya dikhuatari akan mengganggu kandungan estrogen badan semulajadi dan sekaligus meningkatkan risiko kanser payudara kepada wanita.
Sebenarnya, ini hanyalah mitos yang tidak benar dan belum lagi terbukti secara saintifik. Jadi, tiada apa yang patut dikhuatiri jika kita mahu mengambil susu soya sebagai sumber suplemen di dalam diet pemakanan kita.
#3 Susu soya menjadikan seorang lelaki memiliki ciri keperempuanan
Atas sebab dan alasan yang sama seperti di atas, susu soya juga dikhuatiri akan membuat seseorang lelaki hilang ke’jantan’an mereka kerana hormon yang akan hormon estrogen akan bertambah daripada meminumnya.
Ini juga adalah satu perkara yang tidak sahih dan susu soya tidak mampu menyebabkan seorang lelaki itu menjadi wanita dengan menambah kandungan estrogen di dalam badan.
#4 Bayi yang meminum susu soya akan terbantut perkembangan dan tumbesarannya
Susu soya juga dikatakan mengurangkan metabolisme badan bayi yang mengambilnya serta membantutkan tumbesaran bayi. Ini juga adalah satu mitos yang tidak benar kerana belum ada kajian dan fakta sains yang menyokong pada pendapat ini. Malahan, tiada beza yang ketara antara perkembangan bayi yang diberi minum susu lembu ataupun susu soya.
#5 Susu soya tidak mempunyai protein yang mencukupi untuk badan
Fakta yang sebenarnya, susu soya antara bahan yang mempunyai kandungan protein yang tinggi. Malahan, kacang soya juga mempunyai kandungan protein lengkap termasuk protein dari asid amino yang diperlukan untuk badan.
Sumber: suarasurabaya.net
Mama Siti sendiri sangat gemar rasa susu soya yang agak ringan dan tidak terlalu ‘pekat’ berbanding dengan produk tenusu. Ia juga mampu menghilangkan dahaga di saat cuaca panas. Jadi, kalau mama mencari makanan tambahan dan diet yang baik untuk mama dan keluarga, mungkin mama boleh menambah susu soya di dalam senarai makanan mama.